1MDB: Pasukan penyiasat PDRM ke Singapura

KUALA LUMPUR, 13 Syaaban 1443H, Rabu – Polis Diraja Malaysia (PDRM) akan ke Singapura pada 29 dan 30 Mac ini untuk mengumpul maklumat atau keterangan berhubung kes suami bekas Gabenor Bank Negara, Datuk Dr Tawfiq Ayman yang dikaitkan dengan 1Malaysia Development Berhad (1MDB).

Pengarah Jabatan Siasatan Jenayah Komersial (JSJK) Bukit Aman, Datuk Mohd Kamarudin Md Din berkata, Jabatan Hal Ehwal Komersial (CAD) Singapura bersetuju pasukan penyiasat PDRM ke negara itu.

Beliau berkata, siasatan kes itu melibatkan keterangan di Malaysia serta Singapura, dan CAD sebelum ini memberikan kerjasama dengan berkongsi maklumat atau dokumen secara on intelligence basis dengan pegawai penyiasat JSJK.

“Kertas siasatan polis telah dirujuk kepada Jabatan Peguam Negara (AGC) di Putrajaya pada Oktober lepas dan arahan diterima daripada AGC untuk PDRM mendapatkan keterangan di Singapura yang boleh diterima oleh mahkamah di Malaysia.

“Ekoran arahan ini, JSJK telah berkomunikasi dengan CAD untuk pasukan penyiasat PDRM pergi ke negara itu mendapatkan maklumat lanjut bagi membolehkan polis mengemukakan permohonan di bawah Akta Bantuan Bersama dalam Perkara Jenayah 2002 melalui AGC,” menurutnya dalam kenyataan hari ini.

Mohd Kamarudin berkata, pihak berkuasa di Singapura telah memberi persetujuan untuk pasukan penyiasat PDRM ke negara itu pada Disember 2021 dan Februari lepas namun tidak dapat dilaksanakan atas beberapa faktor.

“Antaranya adalah penggantungan sementara Laluan Perjalanan Lengkap Vaksin antara Malaysia dengan Singapura mulai 23 Disember tahun lepas hingga 20 Januari lepas dan pegawai penyiasat menjadi kontak rapat yang kemudian positif COVID-19 pada Februari lepas.

“Keadaan ini menyebabkan pegawai penyiasat tidak dapat memberi maklum balas berhubung tarikh pergerakan yang sesuai ke negara itu,” katanya.

Beliau berkata, respon juga belum diterima daripada saksi yang merupakan warga Singapura mengenai kesediaan mereka untuk ditemu bual oleh pasukan penyiasat PDRM.

Selain itu, siasatan terhadap Tawfiq berhubung penerimaan dana yang dikaitkan dengan 1MDB dalam akaun bank miliknya di Singapura masih berjalan.

Mohd Kamarudin berkata, kes itu disiasat mengikut Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001.

“Apa jua kenyataan yang dibuat sebelum ini mengenai siasatan polis terhadap kes Tawfiq dan perjalanan pasukan penyiasat PDRM ke Singapura tidak bermaksud untuk menyembunyikan sebarang fakta atau untuk mengelirukan mana-mana pihak.

“PDRM komited dalam memastikan siasatan kes ini diselesaikan dengan segera secara telus dan adil tanpa melindungi mana-mana pihak,” katanya. – Bernama


Tiada kerosakan pada loji nuklear pertama Turkiye

ANKARA, 16 Rejab 1444H, Selasa – Loji tenaga nuklear pertama di Turkiye – yang kini dalam fasa pembinaan di selatan negara itu – tidak mengalami kerosakan susulan gempa bumi pada Isnin.

Ketua projek syarikat Nuklear Akkuyu, Anastasia Zoteeva berkata, gegaran dirasai pada magnitud 3.0 di wilayah Mersin, di mana tempat kilang itu sedang dibina.

“Pakar kami tidak mengesan sebarang kerosakan pada bangunan, peralatan atau kren di lapangan.

“Kerja pembinaan dan pemasangan masih diteruskan,” katanya.

Menurut Zoteeva, unit pertahanan awam dan perlindungan kecemasan negeri sedang bekerjasama dengan unit kecemasan loji, selain bersedia menghantar peralatan serta kakitangan ke wilayah berkenaan.

Setakat ini, gempa bumi kuat berukuran 7.8 magnitud telah meragut lebih 4,000 nyawa dengan lebih 15,834 yang lain dilaporkan cedera.

Gegaran itu turut mengakibatkan banyak kemusnahan harta benda, bangunan dan kediaman di wilayah-wilayah terkesan seperti Gaziantep, Osmaniye, Malatya, Adiyaman, Diyarbakir, Adana, Kilis serta Sanliurfa.

Untuk rekod, Akkuyu akan menjadi loji kuasa nuklear pertama di Turkiye – yang mempunyai kapasiti 4,800 megawatt dan empat reaktor – dijangka beroperasi pada akhir tahun ini.- Agensi


Undi 18: Bimbang pengundi diperguna warlord berpaksi sogokan wang

BANGI, 18 Ramadan 1442H, Jumaat – Pelaksanaan Undi 18 atas dasar desakan parti untuk menang dalam Pilihan Raya Umum ke-15 (PRU15) adalah suatu keputusan tidak matang.

Presiden Barisan Jemaah Islamiah Se-Malaysia (BERJASA), Ustaz Zamani Ibrahim berkata, kematangan individu berusia 18 tahun dalam memilih masih diragui, di mana ramai cendekiawan mempertikaikan perkara tersebut.

“Apakah mereka yang berusia 18 tahun ini sudah faham matlamat tertinggi PRU itu sendiri dan apa kesan kepada negara jika sekiranya barisan yang memimpin negara nanti adalah mereka yang tidak berwibawa, tidak berakhlak dan berintegriti?

“Kita tidak mahu remaja 18 tahun ini dipergunakan oleh parti-parti warlord yang berpaksi kepada sogokan wang ringgit.

“Mereka tidak matang ini amat mudah tertipu dan dipergunakan oleh pihak-pihak yang ada kepentingan,” katanya seperti dihubungi Ismaweb.net, hari ini.

Justeru, beliau menyarankan, kerajaan supaya tidak tertekan dengan asakan parti-parti komponen dalam Perikatan Nasional (PN) dan Pakatan Harapan (PH).

Katanya, setiap perkara mesti dinilai dan diputuskan berdasarkan kajian yang mantap serta positif.

“Sepatutnya isu undi 18 tahun ini dibuat kajian dari pelbagai sudut. Negara kita tidak miskin dengan pakar-pakar berkaitan untuk kerajaan membuat penilaian dan keputusan,” katanya lagi.

Terdahulu, Menteri di Jabatan Perdana Menteri (Parlimen dan Undang-Undang), Datuk Seri Takiyuddin Hassan berkata, kerajaan memberi jaminan pelaksanaan umur kelayakan pengundi 18 tahun sedang diusahakan agar ia dapat dilaksanakan dalam tempoh terdekat.

Beliau perkara itu dibincang dan disahkan dalam Mesyuarat Kabinet kelmarin (28 April).

“Kerajaan komited untuk melaksanakan Undi 18 sebagaimana pindaan kepada peruntukan Perkara 119, Perlembagaan Persekutuan yang dipersetujui sebulat suara di Parlimen secara dwipartisan pada tahun 2019.

Susulan keputusan tersebut, Suruhanjaya Pilihan Raya (SPR) akan mengambil langkah segera untuk menyelesaikan beberapa perkara lagi berkaitan peruntukan undang-undang tertentu dan perkara teknikal.

“Ia termasuk memperkemas kini sistem perisian yang diperlukan,” katanya.


BERJASA terbuka untuk kerjasama dengan mana-mana pihak

Oleh Fazleen Safina

PUCHONG, 24 Muharram 1442H, Sabtu – Barisan Jemaah Islamiah Se-Malaysia (BERJASA) mengalu-alukan mana-mana pihak bagi mengadakan kerjasama dengan parti itu.

Presidennya, Datuk Dr Ir Badrulhisham Abdul Aziz berkata, pihaknya percaya parti itu mempunyai kekuatan tersendiri melalui prinsip yang dibawa selain agenda bersama anak muda.

“Malah, kami yakin terhadap pemimpin parti yang mempunyai kualiti, yang mampu bersuara sebagai Ahli Parlimen ataupun menerajui kerajaan.

“Kami terbuka kepada mana-mana pihak termasuk PEJUANG (Parti Pejuang Tanah Air) dan PUTRA (Parti Bumiputera Perkasa Malaysia).

“Kita boleh mengadakan meja rundingan dan buat strategi lain,” katanya kepada pemberita ketika sidang media selepas Majlis Pelancaran Wajah Baharu BERJASA di sini, hari ini.

Dalam perkembangan lain, ketika ditanya mengenai status BERJASA di dalam Perikatan Nasional (PN) atau Muafakat Nasional (MN), beliau yang lebih mesra dipanggil Tok Badh berkata, setakat ini pihaknya tidak menyertai kedua-dua gabungan parti itu.

Bagaimanapun, pihaknya sebelum ini telah beberapa kali menghubungi PAS, UMNO dan Parti Pribumi Bersatu (Bersatu) untuk mengadakan kerjasama.

“Tapi nampaknya mungkin mereka tidak berminat,” katanya.

Pada masa sama, Tok Badh berkata, meskipun BERJASA telah bergabung dengan PAS dalam Gagasan Sejahtera, namun pihaknya tidak boleh berkompromi dengan prinsip yang dipegang, iaitu hanya meletakkan calon Melayu di kawasan yang dikomposisi bangsa itu.

“Kenapa kami sertai PRK (Pilihan Raya Kecil) Tanjung Piai? Ini kerana kami hormati keputusan PAS dan UMNO. Tetapi soal prinsip lebih penting,” katanya.


Jepun wajibkan pelancong China buat saringan COVID-19

TOKYO, 4 Jamadilakhir 1444H, Rabu – Jepun akan melaksanakan ujian saringan COVID-19 di pintu ketibaan negara itu untuk pelancong dari China mulai Jumaat ini, kata Perdana Menterinya, Fumio Kishida.

Tokyo telah melonggarkan sekatan ke atas pelancong sejak beberapa bulan lalu, ini bermakna hanya pelancong dari China yang perlu melakukan ujian saringan COVID-19 ketika ketibaan, selain mereka yang menunjukkan gejala.

Kishida berkata, keputusan itu diambil kerana terdapat maklumat bahawa jangkitan wabak merebak dengan cepat di China.

“Adalah sukar untuk memastikan keadaan yang tepat berikutan percanggahan besar antara pihak berkuasa pusat dan tempatan serta antara kerajaan dan sektor swasta.

“Ini menyebabkan kebimbangan yang semakin meningkat di Jepun,” katanya.

Langkah itu dibuat selepas Beijing mengumumkan bahawa pelancong masuk tidak lagi perlu dikuarantin ketika ketibaan mulai 8 Januari depan selepas tiga tahun kawalan pandemik yang ketat.

China secara tiba-tiba menarik balik banyak sekatan COVID-19 yang ketat selepas protes di seluruh negara dan menyaksikan lonjakan kes jangkitan yang tidak pernah berlaku sebelum ini.

Kishida berkata, pengembara dari China atau yang telah berada di Jepun dalam tempoh tujuh hari, dikehendaki membuat ujian ketika ketibaan di Jepun mulai Jumaat.

Mereka yang didapati positif akan dikuarantin selama tujuh hari di fasiliti yang ditetapkan.

Tokyo juga akan menghadkan penerbangan yang datang dari tanah besar China, kata Kishida.

Jepun hanya dibuka semula sepenuhnya kepada pelancong pada Oktober, selepas lebih dua tahun melaksanakan sekatan COVID-19 yang menghalang hampir semua pelancong asing.-  Agensi


BERJASA mahu Malaysia jalankan peranan dalam OIC, bela rakyat Palestin

BANGI, 25 Rabiulawal 1445H, Rabu – Rakyat diseru bersolidariti dan terus memberi sokongan bersama Palestin dalam siri serangan balas terbesar ke atas rejim Zionis Israel yang dilancarkan Gerakan Perjuangan Islam Palestin (Hamas), Sabtu lalu.

Ketua Penerangan BERJASA, Mohd Hamdan Mohd Sharif berkata, sudah tiba masanya masyarakat antarabangsa berdiri mengangkat hak rakyat Palestin ke persidangan antarabangsa.

Beliau menegaskan, Malaysia juga wajib menjalankan peranan di dalam Pertubuhan Kerjasama Islam (OIC) untuk membela rakyat Palestin.

“BERJASA menyeru semua pihak untuk memberi sokongan dan kepada Palestin dalam konflik ini dan mendesak rejim penjajah mengembalikan hak rakyat Palestin,” katanya dalam kenyataan, hari ini.

Beliau menjelaskan, serangan balas yang dilakukan pejuang Palestin ketika ini adalah tindakan reaktif akibat pencabulan hak asasi manusia yang berterusan dan melampau.

“Ini membuktikan kekejaman penjajah haram tidak mempedulikan apa sahaja perjanjian antarabangsa berkaitan peperangan dan undang-undang kenegaraan apabila mereka turut berterusan merampas tanah dan harta kenegaraan milik rakyat di semenanjung Gaza dan Tebing Barat.

“Rakyat Palestin telah bersabar terlalu lama berhadapan tindakan keji dan kekejaman zionis yang tidak berkesudahan berdekad lamanya,” katanya.

Sehingga kini, sekurang-kurangnya 921 rakyat Palestin syahid dan 4,250 cedera dalam pengeboman Israel.

Situasi berkenaan turut menyebabkan kira-kira 200,000 daripada 2.2 juta penduduk Gaza kehilangan tempat tinggal dalam pertempuran itu.


Internet Yaman kembali pulih selepas 4 hari diserang Arab Saudi

ADEN, 22 Jamadilakhir 1443H, Selasa – Selepas capaian terputus selama empat hari disebabkan serangan udara oleh gabungan diketuai Arab Saudi – yang menandakan peningkatan dramatik dalam perang tujuh tahun – perkhidmatan internet kembali pulih di Yaman.

Pemantau web NetBlocks berkata, internet ‘sedang dipulihkan’ di negara itu dan wartawan AFP di ibu kota Sanaa dan bandar pelabuhan Hodeida melaporkan mereka kembali dalam talian sejurus selepas tengah malam.

“Penyambungan terputus selepas beberapa siri serangan udara yang membawa maut.

“Insiden itu sangat mengehadkan usaha pemantauan media bebas dan hak asasi manusia,” kata NetBlocks.

Serangan udara oleh pakatan diketuai Arab Saudi menyasarkan kemudahan telekomunikasi di Hodeida lewat Khamis.

Sekurang-kurangnya tiga kanak-kanak yang bermain di kawasan berhampiran terbunuh.

Serangan itu berlaku serentak dengan serangan ke atas penjara di Saada yang dikuasai pemberontak.

Sekurang-kurangnya 70 orang terbunuh dan lebih 100 lagi cedera dalam serangan itu.

Gabungan pimpinan Arab Saudi menafikan dakwaan ia mengebom penjara. – Agensi


1,126 kes aktif COVID-19 babitkan banduan, kakitangan penjara

KUALA LUMPUR, 19 Safar 1442H, Rabu – Sebanyak 1,126 kes aktif COVID-19 melibatkan banduan dan kakitangan penjara dicatatkan di seluruh negara, kata Ketua Pengarah Penjara, Datuk Seri Zulkifli Omar.

Beliau berkata. penularan dalam kalangan banduan itu bermula di Penjara Tawau, Sabah apabila seorang banduan yang baharu diterima dari Lahad Datu disahkan positif COVID-19 pada 2 Oktober lepas.

“Kluster seterusnya pula dikesan di Penjara Alor Setar pada 29 September lepas dan Jabatan Penjara mengambil serius jumlah peningkatan kes positif COVID-19 di penjara itu, yang kini melibatkan jumlah terbesar dalam kalangan banduan di sebuah penjara.

“Berikutan itu, Jabatan Penjara mengambil segala langkah mengikut prosedur operasi standard (SOP) yang ditetapkan Kementerian Kesihatan Malaysia (KKM) untuk merawat, kuarantin dan mencegah penularan wabak itu dalam segala aspek penugasan kakitangan serta penjagaan banduan di seluruh negara,” menurutnya dalam kenyataan hari ini.

Ketua Pengarah Kesihatan Tan Sri Dr Noor Hisham Abdullah, dalam sidang medianya semalam, berkata, daripada 688 kes penularan dalam negara, sebanyak 394 kes dikesan daripada Kluster Tembok iaitu di Penjara Alor Setar.

Negara semalam mencatatkan 691 kes baharu COVID-19.

Datuk Zulkifli berkata, bagi memperketat SOP di penjara, beberapa langkah turut dilaksanakan melalui Perintah Tetap Komisioner Jeneral Penjara.

“Bagi mengurangkan tahap kebolehjangkitan COVID-19 dalam kalangan banduan serta mengurangkan kesesakan, Jabatan Penjara mengambil langkah tambahan dan drastik seperti pesalah kes dadah Seksen 15(1) Akta Dadah Berbahaya dikeluarkan dari penjara dan ditempatkan di beberapa kem Program Latihan Khidnat Negara yang diwartakan sebagai penjara sementara.

”Jumlah keseluruhan yang dapat ditampung kem-kem PLKN adalah disasarkan seramai 2,300 hingga 2,800 banduan,” katanya.

Beliau berkata, pihaknya menyeru orang awam di luar penjara agar bertenang kerana penularan COVID-19 dalam kalangan banduan adalah dalam kawasan larangan yang tertutup dan dikawal ketat.

“Orang awam diminta memberikan keyakinan penuh terhadap langkah-langkah segera yang diambil pihak Jabatan Penjara di bawah kawal selia ketat daripada pihak KKM dan agensi-agensi penguatkuasaan yang lain,” katanya. – Bernama


Lelaki Iran tumpang hidup 18 tahun di Lapangan Terbang Paris meninggal dunia

PARIS, 18 Rabiulakhir 1444H, Ahad – Lelaki kelahiran Iran yang menjadikan Lapangan Terbang Paris sebagai kediamannya selama 18 tahun dilaporkan meninggal dunia, semalam.

Mehran Karimi Nasseri disahkan meninggal dunia oleh pasukan perubatan lapangan terbang di Terminal 2F dan meninggal dunia atas sebab semula jadi, kata jurucakap lapangan terbang itu kepada CNN.

Mehran yang dilahirkan di wilayah Khuzestan pada 1945 dikatakan terbang ke Eropah pada tahun 1980 bagi mencari ibu kandungnya.

Dia sempat menetap beberapa tahun di Belgium sebelum diusir daripada beberapa negara di United Kingdom (UK), di Amsterdam dan Jerman berikutan tidak memiliki dokumen imigresen yang sah.

Pada 1988, Mehran mahu melakukan perjalanan ke England melalui Belgium dan Perancis namun dia kehilangan dokumen dan tidak dapat menaiki penerbangan mahupun meninggalkan lapangan terbang lalu terperangkap dalam limbo sehingga 2006.

Disebabkan masalah diplomatik itu, lelaki berusia 77 tahun ini menjadikan ruang kecil di Lapangan Terbang Antarabangsa Charles de Gaulle sebagai kediamannya sejak 1998 lagi.

Malah, sebahagian besar masanya dihabiskan di lapangan terbang itu dengan menulis mengenai kisah hidupnya serta membaca buku dan surat khabar.

Mehran pernah diberi status pelarian dan kebenaran untuk tinggal di Perancis pada 1999, namun dia tetap memilih untuk tinggal di lapangan terbang terbabit sehingga tahun 2006.

Perjalanan hidup Mehran itu memberikan inspirasi kepada penghasilan filem The Terminal yang dibintangi Tom Hanks yang diterbitkan pada 2004.

Dia kemudian meneruskan kehidupan di sebuah asrama menggunakan wang yang diterima untuk filem ‘The Terminal’ sebanyak AS$300,000 (RM1.38 juta).

Bagaimanapun, minggu lalu, lelaki tersebut kembali ke lapangan terbang terbabit sebelum dia meninggal dunia, kata pegawai lapangan terbang. – Agensi


Cukuplah! Jangan benarkan lagi ahli politik bukan Islam masuk masjid

BANGI, 10 Ramadan 1442H, Khamis – Kedatangan ahli politik bukan Islam di masjid atas alasan kononnya untuk memberi bantuan – padahal meraih undi – wajar dielakkan kerana boleh membuka ruang fitnah.

Bahkan, tindakan pemimpin bukan Islam memberi bantuan diselangi ucapan bersaksi dengan kekufuran mereka untuk menjaga kebajikan orang Islam juga tidak boleh diterima oleh syarak.

Hal ini dijelaskan dalam Surah At-Taubah ayat 17 dan 18, bahawa Allah SWT melarang orang kafir masuk ke masjid kerana mereka bersaksi dengan kekufuran mereka berbanding dengan orang Islam yang mana mereka beriman kepada Allah, justeru mereka layak memakmurkan rumah Allah.

Ketua Pergerakan Pemuda BERJASA, Ustaz Fahmi Bazlan Muda berkata, aktiviti yang mencemarkan agama Islam perlu disekat lebih-lebih lagi pada bulan Ramadan.

“Ini yang kita tak nak, bermuka-muka menyampaikan bantuan tapi sebenarnya mereka membawa agenda besar iaitu meraih sokongan.

“Kemudian dengan sokongan tersebut mereka memenangkan agenda Kristian dan sebagainya.

“Ini yang kita kena lihat dan sampaikan kepada masyarakat, supaya Ramadan tahun ini cukup-cukuplah benarkan ahli politik bukan Islam masuk masjid. Kalau boleh kita tak nak benarkan kerana buka ruang fitnah yang besar,” katanya kepada Ismaweb.net hari ini.

Dalam pada itu, beliau kesal dengan tindakan segelintir masjid yang menyambut pesta yee sang semata-mata ingin meraih simpati dan menunjukkan sikap toleransi kepada masyarakat bukan Islam.

“Ini tak betul. Yang tepat adalah institusi masjid memperkasakan dana umat Islam dan menyampaikan bantuan kepada fakir miskin bukan Islam.

“Seperti mana yang berlaku hari ini, orang Melayu terpaksa minta bantuan dengan gereja. Ini tidak betul, sepatutnya masjid-masjid diperkasakan, institusi dana diperkuatkan dan akhirnya umat Islam yang fakir miskin boleh minta bantuan dengan masjid.

“Hatta kita juga sebagai muslim menjaga kebajikan orang bukan Islam itu betul,” katanya.

Selain itu, Ustaz Fahmi Bazlan tidak menolak kehadiran bukan muslim ke masjid, bagaimanapun tegasnya, tindakan tersebut perlu dilakukan dengan hasrat ingin mendalami Islam.

Beliau berkata, ulama membenarkan dalam beberapa keadaan orang bukan Islam masuk ke masjid tetapi hati mereka mesti ada ‘muyul’ kecenderungan untuk masuk Islam.

“Seperti mana orang yang dah kaji, tahu tentang Islam nak masuk Islam, kena masuk masjid jumpa imam dan sebagainya untuk dapatkan penjelasan tentang Islam. Memang kena rujuk kepada mereka yang yang boleh menceritakan tentang agama itu dengan baik.

“Ada yang nak masuk masjid sebab hati nak tengok bagaimana orang Islam menunaikan akitviti solat mereka. Uniknya umat Islam dalam saf, azan, bacaan al-Quran, itu jelas mereka nak mendekati dan masuk Islam.

“Ada yang nak tengok hiasan dalam masjid sahaja itu sudah cukup untuk masuk Islam. Itu memang ada ruang yang dibenarkan dengan adab-adab telah ditetapkan seperti tutup aurat dan sebagainya,” katanya.


UMNO anggap Bersatu musuh dalam selimut

BANGI, 22 Rabiulawal 1444H, Rabu – UMNO menyangkal dakwaan parti politik itu kononnya bertindak memecahbelahkan ummah kerana menolak kerjasama dengan parti Bersatu.

Presiden UMNO, Datuk Seri Dr Ahmad Zahid Hamidi berkata, tohmahan ini sama sekali tidak benar sedangkan UMNO itu sendiri memayungi penyatuan ummah.

Agenda itu malah terkandung rasmi dalam perlembagaannya demi agama, bangsa dan negara.

“Seterusnya diharmonikan dalam sebuah gagasan besar milik rakyat Barisan Nasional (BN).

“UMNO, MCA, MIC, PBRS dan ‘Friends of BN’ bermuafakat dengan prinsip bangsa Malaysia saling menghormati.

“Inilah jua asas yang kukuh memupuk kestabilan dan kemakmuran Malaysia selama ini,” katanya dalam kenyataan, hari ini.

Beliau turut menegaskan UMNO menolak kerjasama dengan Bersatu demi mengelakkan kemudaratan yang besar.

Sedangkan katanya, Bersatu sebuah parti yang ditubuhkan dengan matlamat untuk menamatkan UMNO dan BN.

“Apakah rasional UMNO diasak dan didesak supaya bersama musuh dalam selimut?

“Keputusan ini tidak bersifat individu, sebaliknya dicapai bersama oleh pimpinan dan akar umbi parti,” tegasnya.

Ahmad Zahid berkata, dalam mendalami perihal pemecah belah ummah harus bersandarkan fakta dan sejarah yang nyata.

Katanya, usaha memecahbelah bermula dengan kewujudan parti-parti politik serpihan angkara krisis tamak kuasa.

“Bermula dengan PKR, disusuli kewujudan Bersatu, PAN (Parti Amanah Negara) dan Pejuang memangkin kepada perpecahan.

“Para pimpinannya malah pernah bersengkongkol dengan DAP yang mereka sendiri labelkan tidak selari dengan Melayu.

“Rela dipergunakan untuk memecahahbelahkan ummah demi memenuhi kehendak dan cita-cita peribadi,” katanya.


Tiada penambahan kes, kluster Sivagangga terkawal

ALOR SETAR, 10 Zulhijjah 1441H, Jumaat– Tiada penambahan kes setakat ini menjadikan kluster Sivagangga dalam keadaan terkawal.

Keadaan itu juga masih belum memerlukan penguatkuasaan Perintah Kawalan Pergerakan Diperketatkan (PKPD).

Pengerusi Jawatankuasa Kesihatan dan Kerajaan Tempatan negeri, Datuk Dr Mohd Hayati Othman berkata, masih belum terdapat penambahan kes dalam kalangan penduduk atau kontak rapat yang pernah makan di restoran berkenaan berdasarkan saringan yang dijalankan setakat ini.

Bagaimanapun, beliau berharap supaya penduduk mahupun kontak rapat yang lain dapat menjalani saringan COVID-19 di klinik kesihatan atau hospital terdekat.

“Semalam, ketika Mesyuarat Khas Jawatankuasa Keselamatan Negeri COVID-19 Kedah di Wisma Darul Aman, kerajaan negeri difahamkan tiada penambahan kes positif kluster Sivagangga setakat ini, bagaimanapun kita tetap berhati-hati.

“Kita tidak ke arah sehingga perlu ada PKPD, terima kasih kepada penduduk yang memberi kerjasama dan ramai datang ke klinik kesihatan untuk melakukan saringan,” katanya seperti dilapor Berita Harian.

Selasa lalu, Ketua Pengarah Kesihatan Datuk Dr Noor Hisham Abdullah memaklumkan, terdapat kluster baharu dikenal pasti di Kedah iaitu kluster Sivagangga yang membabitkan seorang pemilik kedai makan, seorang ahli keluarganya dan empat pekerja kedai.

Mengulas lanjut, Dr Mohd Hayati berkata, penduduk perlu mengikut prosedur operasi standard (SOP) yang ditetapkan Kementerian Kesihatan (KKM) dan Majlis Keselamatan Negara (MKN).

Beliau berkata, sebarang ketetapan akan ditentukan mengikut situasi semasa mengikut KKM dan MKN sekiranya berlaku peningkatan kes selepas ini.


MCA ‘geli’ sejarah empayar Melaka? Bantah tukar nama Bukit St Paul

BANGI, 24 Zulkaedah 1441H, Khamis – MCA sekali menunjukkan belang sebenar mereka setelah membantah cadangan penukaran nama Bukit St Paul kepada nama asalnya, iaitu Bukit Melaka.

Presiden Ikatan Muslimin Malaysia (ISMA), Haji Aminuddin Yahaya berkata, pihaknya hairan apabila MCA sedaya upaya mempertahankan nama berkenaan, selain menyifatkan parti itu seolah-olah ‘geli’ dengan sejarah empayar Melayu Melaka pada ketika itu.

Beliau berkata, nama Bukit St Paul diberikan oleh penjajah, yang sedia maklum telah merobek dan menghancurkan empayar zaman nenek moyang orang Melayu terdahulu.

“Apakah MCA lebih sukakan identiti penjajah berbanding identiti negara?

“Apakah ini ‘perangai’ sebuah organisasi yang sering dipropagandakan sebagai sebuah ‘parti Cina yang mesra Melayu’?,” soalnya dalam satu kenyataan, hari ini.

Terdahulu, MCA Kota Melaka membantah, sebarang percubaan untuk menukar nama Bukit St Paul di Melaka menjadi Bukit Melaka.

Naib pengerusinya, Datuk Ronald Gan berkata, Bukit St Paul harus kekal seperti yang telah diketahui selama ini.

“Tidak masuk akal untuk mengusulkan agar nama ikon sejarah itu diubah. Adakah kita akan menukar nama replika Galleon Portugis Flor de la Mar di Bandar Hilir juga,” katanya.

Gan berkata, sejarawan tempatan juga bersetuju dengan cadangan pihak berkuasa Muzium Melaka untuk menukar nama berkenaan.

Mengulas lanjut, Haji Aminuddin berkata, usaha menukar nama-nama tempat kepada nama yang ‘lebih Malaysia’ telah lama dilakukan.

Memberi contoh Port Swethenam yang ditukar kepada Pelabuhan Klang, beliau turut mempersoalkan sekiranya perkara sama tidak dilakukan kepada Bukit St Paul.

Beliau berkata, negara lain begitu berbangga dengan sejarah mereka, selain berusaha untuk mengubah kembali semua perkara yang telah diubah oleh penjajah – bagi mengembalikan identiti bangsa.

Katanya, perkara itu adalah sifat patriotisme dan jati diri yang perlu dicontohi oleh rakyat negara ini.

“Jika MCA bertanya dengan sinis, bagaimana dengan tempat-tempat lain yang ada nama Inggeris? Apakah perlu menukar semuanya? Jawapan saya ialah, apa salahnya? Itulah cara fikir kita yang sepatutnya.

“Oleh itu, saya sekali lagi mengajak agar kita berfikir kembali, apakah MCA layak diberikan peluang dalam PRU-15 (Pilihan Raya Umum ke-15) nanti? Kerana hampir segalanya yang mereka nikmati sekarang adalah ihsan dan simpati orang Melayu sahaja, tetapi mereka tetap angkuh.

“Apakah layak mereka bertanding di kerusi majoriti Melayu dalam PRU-15? Fikir-fikirkan,” katanya.


Amal normal baharu, anggap diri petugas barisan hadapan perangi COVID-19

MUAR, 18 Zulhijjah 1441H, Sabtu – Masyarakat perlu menganggap diri sendiri sebagai “petugas barisan hadapan” dan terus mengamalkan norma baharu dalam usaha membantu kerajaan memerangi penularan COVID-19, kata Tan Sri Muhyiddin Yassin.

Sambil menyeru masyarakat, Perdana Menteri berkata pematuhan kepada prosedur operasi standard (SOP) yang sedia ada perlu diperluaskan lagi.

Katanya ini bagi mengelakkan daripada wujudnya kluster-kluster baharu yang menyebabkan peningkatan kes-kes positif COVID-19 di negara kita.

“Justeru, kesedaran kawalan kendiri yang tinggi baik di tempat kerja, tempat-tempat awam, tempat ibadat mahupun di rumah perlu ada dalam diri ahli masyarakat pada setiap masa,” kata Ahli Parlimen Pagoh itu.

“Sebagai warganegara yang bertanggungjawab dalam memutuskan rantaian COVID-19, saya menyeru anda semua terus mempraktikkan amalan kebiasaan baharu dengan mematuhi garis panduan seperti yang dikeluarkan oleh Kementerian Kesihatan Malaysia,” kata beliau ketika berucap pada majlis pelancaran Kempen Pembudayaan Norma Baharu di Kompleks Sukan Pagoh, di sini, hari ini. – Bernama


Dua pemain bola sepak negara menang dalam PRN

KUALA LUMPUR, 25 Muharam 1445H, Sabtu – Dua bekas pemain bola sepak negara Baddrol Bakhtiar dan Muhamad Radhi Mat Din yang bertanding atas tiket Perikatan Nasional (PN), menang dalam Pilihan Raya Negeri (PRN) Kedah yang diadakan hari ini.

Baddrol yang merupakan bekas ketua pasukan Kedah Darul Aman (KDA) FC dan Sabah FC, memenangi kerusi Dewan Undangan Negeri (DUN) Gurun dengan memperoleh sebanyak 17,771 undi.

Bekas pemain tengah skuad Harimau Malaya berusia 35 tahun itu, mengalahkan calon Pakatan Harapan (PH) Mohammed Firdaus Johari yang meraih 11,187 undi.

Sementara itu, Muhamad Radhi yang merupakan legenda bola sepak Kedah, mengalahkan Pengerusi PH Kedah Datuk Mahfuz Omar di DUN Alor Mengkudu, dengan majoriti 10,104 undi.

Muhamad Radhi memperoleh 18,936 undi, manakala Mahfuz yang juga Naib Presiden Amanah meraih 8,832 undi.

Muhamad Radhi sebelum ini pernah membuat kemunculan sulung di pentas politik pada Pilihan Raya Umum (PRU) Ke-14, namun kalah ketika bertanding atas tiket Parti Islam Se-Malaysia (PAS), di Parlimen Pokok Sena. – Bernama


Kemasukan fizikal ke IPT secara berperingkat mulai 15 Oktober

PUTRAJAYA, 7 Safar 1443H, Selasa – Kemasukan pelajar institusi pengajian tinggi (IPT) secara fizikal ke kampus akan dilaksanakan secara berperingkat bermula 15 Oktober ini, kata Menteri Pengajian Tinggi, Datuk Seri Dr Noraini Ahmad hari ini.

Beliau berkata, ia melibatkan pelajar yang telah lengkap vaksinasi COVID-19, merangkumi semua kategori pelajar dan semua fasa Pelan Pemulihan Negara (PPN) dengan keutamaan diberikan kepada pelajar berkeperluan.

Melalui proses kemasukan berpandukan prosedur operasi standard (SOP) Sektor Pendidikan Tinggi: Pengoperasian IPT, Noraini berkata selain pelajar, hanya staf yang telah lengkap vaksinasi COVID-19 serta melepasi tempoh keberkesanan vaksin dibenarkan untuk berada di kampus.

“Keberadaan warga IPT yang telah lengkap divaksin akan membentuk komuniti sosial yang selamat serta mewujudkan persekitaran Fasa Empat PPN di dalam kampus.

“Jadinya, SOP ketat perlu diamalkan bagi menguruskan pergerakan keluar dan masuk,” katanya pada sidang media secara maya melalui Facebook rasmi Kementerian Pengajian Tinggi hari ini.

Noraini berkata, sebahagian besar daripada keseluruhan 1.2 juta pelajar IPT telah menjalani aktiviti Pengajaran dan Pembelajaran (PdP) secara dalam talian melebihi tiga semester berturut-turut ekoran pandemik COVID-19 dengan aspek keselamatan dalam pengoperasian IPT amat dititikberatkan.

Beliau berkata, keputusan kemasukan secara fizikal dibuat setelah mengambil kira input daripada sesi libat urus bersama Majlis Keselamatan Negara (MKN), Kementerian Kesihatan (KKM) serta pengurusan IPT merangkumi naib canselor, timbalan naib canselor, wakil persatuan institusi pengajian tinggi swasta (IPTS), Majlis Perwakilan Pelajar serta kesatuan dan persatuan pelajar IPT.

Noraini dalam sidang media itu turut mengumumkan pengurangan yuran sebanyak 20 peratus kepada semua pelajar warganegara di universiti awam bagi semester satu sesi 2021/2022, yang bakal memanfaatkan 555,340 pelajar melibatkan RM175 juta. – Bernama


Beria pertahan hak LGBT bawah suara SUHAKAM satu perancangan halus

Oleh Ainul Illia Meor Suzurudin

BANGI, 9 Rabiulawal 1443H, Sabtu – Tindakan Pesuruhjaya Suruhanjaya Hak Asasi Manusia Malaysia (SUHAKAM), Prof Madya Dr Nik Salida Suhaila Nik Saleh bersungguh memperjuangkan hak kumpulan songsang Lesbian, Gay, Biseksual dan Transgender (LGBT) dipercayai merupakan satu perancangan halus puak liberal.

Naib Presiden gerakan Islam, Ikatan Muslimin Malaysia (ISMA), Mohd Noor Azib Asmangi berkata demikian mengulas petikan video diulang tayang oleh Facebook Gerakan Pengundi Sedar (GPS) yang memaparkan Dr Nik Salida berucap memperjuangkan hak golongan songsang itu.

Dr Nik Salida seperti dipetik berkata: “SUHAKAM believes that all human beings regardless of their sexual orientation and gender identity should be able to enjoy the full range of human rights without exception.

“Based on SUHAKAM’s engagement with the transgender community, many of them still face discrimination and sexual violence in the education system, difficulty in finding formal employment, do not have access to adequate healthcare and insurance which are gender-sensitive and denied their rights to housing due to their sexual orientation and gender identity.

“Their rights to dignity especially when arrested or detained by enforcement agencies have also been violated in several cases.”

Azib berkata, dalam isu video tular tersebut, Dr Nik Salida yang juga seorang yang berlatar belakang agama sebenarnya sengaja diangkat oleh SUHAKAM untuk menjadi pejuang mereka.

“SUHAKAM sejak sekian kalinya terus mengangkat isu hak kesamarataan gender dalam neraca yang salah berpaksikan acuan Barat.

“Tidak pelik kerana SUHAKAM sentiasa menjadi lidah untuk membawa pemikiran songsang atas nama hak kesamarataan dan memaksakannya ke atas semua orang,” katanya ketika dihubungi Ismaweb.net, hari ini.

Mengulas lanjut, Azib berkata, sama ada Dr Nik Salida sedar mahupun tidak, ia adalah perancangan halus Barat untuk merekrut cerdik pandai terutamanya agamawan yang berfikiran liberal menerima idea mereka secara halus.

“Apabila agamawan atau golongan cerdik pandai ini bercakap bagi pihak mereka, mudah untuk orang ramai terkeliru dan lama-lama akan terpengaruh dan boleh terima,” katanya

Beliau menegaskan, kumpulan songsang LGBT sama sekali tidak perlu diperjuangkan di Malaysia kerana negara ini berpegang dengan norma agama dan budaya Timur yang kuat, dan ini jelas termaktub dalam Perlembagaan.

“Menjadi pejuang bagi pihak LGBT sebenarnya bercanggah dengan asas Perlembagaan yang meletakkan agama Islam sebagai agama tertinggi.

“Hak sama rata perlu dinilai dengan neraca pandang yang betul dengan konsep ‘adala’ yang sebenar, bukan atas tuntutan Barat.

“Kita berharap Nik Salida tidak tertipu dengan agenda SUHAKAM dan tidak perlu menjadi lidah mereka,” katanya.


Malaysia suara pendirian teguh menentang keganasan Israel

KUALA LUMPUR, 3 Syawal 1442H, Sabtu – Malaysia akan menggesa Pertubuhan Kerjasama Islam (OIC) untuk lebih tegas dan melaksanakan usaha semaksimum mungkin demi melindungi rakyat Palestin daripada keganasan Israel, pada Mesyuarat Tergempar pada Ahad.

Menteri Luar Datuk Seri Hishammuddin Tun Hussein yang akan mewakili Malaysia berkata negara ini sentiasa teguh berdiri dan bersolidariti dengan rakyat Palestin.

“Pada mesyuarat itu esok, saya akan menyuarakan pendirian tegas dan tidak berbelah bahagi Malaysia mengenai perkara ini kepada OIC.

“Saya juga akan menyuarakan gesaan Malaysia supaya OIC mengambil tindakan lebih tegas dan melaksanakan usaha semaksimum mungkin demi melindungi rakyat Palestin daripada keganasan Israel,” katanya dalam satu kenyataan pada Sabtu.

Mesyuarat Tergempar Terbuka secara maya Jawatankuasa Eksekutif OIC Peringkat Menteri-Menteri Luar itu diadakan bagi membincangkan mengenai keganasan Israel, pencerobohan dan pendudukan kuasa rejim itu di wilayah Palestin terutamanya di Al-Quds AlShareef.

Dalam perkembangan lain, Hishammuddin berkata beliau telah berhubung dengan Menteri Luar Negeri II Brunei Darussalam, Datuk Seri Setia Haji Erywan Mohd Yusof dan Menteri Luar Indonesia, Retno Marsudi bagi mencapai kata sepakat antara negara-negara Islam Asia Tenggara mengenai Palestin.

“Secara kolektif, kami bertiga mengecam sekeras-kerasnya serangan tentera penjajah Isreal terhadap rakyat Palestin dan mahu Israel hentikan serta merta tindakan pencerobohan di seluruh wilayah Palestin,” katanya. Bernama


76 militan di Somalia terbunuh

MOGADISHU, 23 Syaaban 1442H, Isnin – Sekurang-kurangnya 76 militan terbunuh dalam pertempuran sengit yang berlaku di barat daya Somalia antara kumpulan pengganas al-Shabaab dan tentera kerajaan, kata seorang pegawai, lapor Agensi Anadolu.

Tentera juga menangkap 10 yang lain setelah al-Shaabab melancarkan serangan sebelum Subuh ke atas pangkalan Tentera Kebangsaan Somalia (SNA) di Bariire dan Awdhegle di wilayah Lower Shabelle, kata Brigadier Jeneral Mohamed Tahaliil Mohamed Tahaliil, kepada Radio Tentera Nasional Somalia, petang Sabtu.

Beliau mengatakan bahawa al-Shabaab cuba menyerang pangkalan tentera tetapi terkorban dan dikalahkan.

Militan itu dilaporkan menyerang pangkalan tentera dengan kenderaan yang penuh dengan bahan letupan.

Kumpulan pengganas yang berkaitan dengan al-Qaeda itu juga melepaskan tembakan ke atas Sabiid dan Anole, selain meletupkan bom kereta di Lafoole.

Al-Shabaab mendakwa bahawa ia telah membunuh lebih 47 tentera kerajaan dalam serangan di pangkalan tentera Bariire dan merampas beberapa kenderaan tentera.

Pegawai pemerintah memberitahu Anadolu Agency melalui panggilan telefon bahawa seorang kapten tentera, Abdirashid Mohamed Nur, adalah antara beberapa anggota tentera yang terkorban dalam serangan itu.

“Tentera Somalia membunuh puluhan militan pengganas, termasuk pemimpin mereka, setelah al-Shabaab menyerang pangkalan SNA di Awdhigle dan Bariire di wilayah Lower Shabelle,” lapor media negara, memetik Ketua Tentera Somalia, Odawaa Yusuf Rageh.

Timbalan Menteri Pertahanan, Abdifitah Qasim juga mengesahkan serangan itu dan memuji pasukan elit Somalia Gorgor kerana menangkis serangan tersebut.

Bariire, sebuah kota pertanian pasukan Somalia yang dibebaskan dari al-Shabaab, terletak 73 kilometer (45 batu) di barat daya ibu kota Mogadishu. – Agensi


Meski masih ‘muda’ jangan pandang remeh pada PN, GTA

BANGI, 14 Muharram 1444H, Jumaat – Perkembangan politik semasa dilihat tidak memihak kepada Barisan Nasional (BN) apabila persaingan politik gabungan di negara ini semakin bertambah berbanding sebelum Pilihan Raya Umum ke-14 (PRU14).

Misalnya, pada masa ini terdapat tiga gabungan politik besar bakal mencabar dan memberi saingan sengit dalam PRU15, iaitu Pakatan Harapan (PH), Perikatan Nasional (PN) dan Gerakan Tanah Air (GTA), kata Dr Mohammad Tawfik Yaakub.

Pensyarah Kanan, Jabatan Pengajian Pentadbiran dan Politik, Universiti Malaya (UM) itu berkata, gabungan parti politik ini tidak boleh dipandang remeh oleh BN meskipun usia PN dan GTA masih muda.

Ini kerana terdapat pemimpin politik dalam gabungan itu yang mampu menang semula dalam PRU15 atas faktor ketokohan, pengaruh kubu kuat serta isu semasa.

“Beberapa nama besar seperti Tun Dr Mahathir Mohamad, Tan Sri Muhyiddin Yassin dan Datuk Seri Abdul Hadi Awang dinilai mampu memenangi semula kerusi ditandingi di kawasan masing-masing, iaitu Parlimen Langkawi, Pagoh dan Marang dalam PRU15.

“Meskipun ketokohan ketiga-tiga pemimpin politik ini mampu mempengaruhi kemenangan semula dalam pilihan raya, BN boleh menghalangnya dengan menyelesaikan isu panas khususnya kegagalan projek LCS dengan segera,” katanya dalam artikel disiarkan Berita Harian.

Mengulas lanjut, beliau berkata, pendedahan status projek Kapal Tempur Pesisir (LCS) memberi kesan kepada momentum BN sekiranya PRU15 diadakan dalam tempoh terdekat dan menyukarkan usaha mencapai kemenangan besar seperti di Pilihan Raya Negeri (PRN) Melaka dan Johor sebelum ini.

Justeru, Dr Tawfik menyarankan strategi dan perancangan BN untuk mendominasi semula kerajaan menerusi desakan pilihan raya awal dipertimbangkan semula dan ditangguhkan serta-merta kerana persekitaran politik hari ini secara tiba-tiba tidak lagi memihak kepada BN.

“Oleh itu, BN memerlukan lebih banyak masa untuk memulihkan semula keyakinan dan persepsi rakyat khususnya mengenai isu perolehan kapal LCS.

“BN juga perlu sedar sekiranya isu ini tidak diselesaikan dengan baik dan segera, parti pembangkang akan terus menjadikan isu kegagalan projek LCS sebagai bahan kempen utama mereka dalam PRU15 nanti.

“Situasi sama pernah berlaku ketika kempen PRU14 apabila parti pembangkang berjaya mengetengahkan isu 1Malaysia Development Berhad (1MDB) sebagai bahan kempen dan menjelajah ke seluruh pelosok negara untuk menewaskan BN dipimpin Najib,” katanya.


Pemain industri tembakau melobi di Parlimen bantah GEG lakukan kesalahan

PUTRAJAYA, 2 Muharram 1444H, Ahad – Pemain industri tembakau yang berada di Parlimen untuk melobi menentang pelaksanaan Generation End Game (GEG) telah melakukan kesalahan di bawah Konvensyen Rangka Kerja Kawalan Tembakau.

Menteri Kesihatan, Khairy Jamaluddin mengesahkan terdapat pemain tembakau ‘melobi di Parlimen’.

Beliau juga berkata bahawa seorang Ahli Parlimen telah bertemu dengan seseorang daripada ‘tiga syarikat tembakau besar’, tetapi Ahli Parlimen itu memberi jaminan bahawa beliau akan menyokong Rang Undang-undang Kawalan Tembakau dan Merokok.

“Menurut Konvensyen (Kerangka) Kawalan Tembakau, pihak yang berminat dalam industri tembakau tidak dibenarkan melobi dan campur tangan dalam hal ehwal undang-undang mana-mana negara mengenai kawalan tembakau.

“Ahli Parlimen yang bertemu mereka bagaimanapun telah berikrar untuk terus menyokong rang undang-undang itu.

“Ahli Parlimen hanya mahu mendengar penjelasan (daripada pelobi tembakau),” katanya dalam temu bual dengan media.

Khairy bagaimanapun tidak mendedahkan identiti Ahli Parlimen atau nama pemain industri tembakau tersebut.

Beliau seperti dilapor NST berkata, beliau akan memperjuangkan rang undang-undang itu diluluskan dalam persidangan Parlimen.

Beliau juga menjawab pengkritik yang bertanya mengapa kementerian tidak meneruskan larangan generasi yang sama terhadap alkohol, gula atau garam.

“Berbeza dengan ketiga-tiga item ini, tiada kuantiti atau had minimum yang selamat untuk merokok.

“Itu adalah fakta saintifik dan itu juga dipegang (oleh kerajaan) di negara lain,” katanya.


COVID-19: Rekod kes sembuh tertinggi 4,427 hari ini

KUALA LUMPUR, 11 Jamadilakhir 1442H, Ahad – Pesakit sembuh daripada COVID-19 di negara ini mencatat jumlah tertinggi hari ini dengan 4,427 kes sekali gus mengatasi bilangan kes baharu, kata Ketua Pengarah Kesihatan Tan Sri Dr Noor Hisham Abdullah.

Perkembangan baharu itu menjadikan jumlah kes aktif menurun kepada 41,677 kes berbanding 42,769 kes semalam.

Dr Noor Hisham berkata jumlah kes baharu juga menurun namun kekal empat angka iaitu 3,346 orang manakala sembilan lagi kluster baharu dilaporkan termasuk lapan kluster penularan di tempat kerja.

“Selangor melaporkan kes harian baharu paling tinggi iaitu 950 kes; Sabah (431 kes); Kuala Lumpur (390 kes); Johor (378 kes); Sarawak (255 kes); Terengganu (179 kes); Negeri Sembilan (160 kes); dan Melaka (152 kes).

“Pulau Pinang dengan 90 kes; Kedah pula mencatat 85 kes; Kelantan (77 kes); Pahang (63 kes); Labuan (49 kes); Perak (46 kes); Putrajaya (38 kes); dan Perlis merekodkan hanya tiga kes,” katanya dalam kenyataan perkembangan COVID-19, di sini hari ini. – Bernama


Pengeluaran KWSP strategi UMNO berlagak ‘hero’?

Oleh Zuhayati Yazid

BANGI, 18 Syaaban 1443H, Isnin – Keputusan kerajaan membenarkan pengeluaran khas dana Kumpulan Wang Simpanan Pekerja (KWSP) sebanyak RM10,000 disifatkan sebagai langkah yang tidak wajar.

Ia juga dilihat seperti agenda politik di mana sesebuah parti itu mahu menunjukkan keperkasaannya, di samping berlagak ‘hero’ di hadapan rakyat yang sedang dalam kesusahan.

Presiden BERJASA, Ustaz Haji Zamani Ibrahim berkata, langkah pengeluaran dana khas itu dipercayai merupakan desakan kuat daripada pimpinan UMNO sendiri terutama selepas beberapa kali memenangi Pilihan Raya Negeri (PRN), baru-baru ini.

“BERJASA melihat UMNO sebenarnya menggunakan ruang dan peluang ini untuk mendesak kerajaan mengadakan Pilihan Raya Umum ke-15 (PRU15).

“Bagi membangkitkan semangat rakyat untuk cenderung menyokong UMNO memenangi PRU nanti, jadi mereka terpaksa guna strategi iaitu isu membabitkan KWSP kononnya mereka adalah parti yang memperjuangkan nasib rakyat.

“Ini adalah strategi UMNO untuk curi ‘mood’ rakyat supaya memihak kepadanya bagi memenangkan mereka dalam PRU15 nanti yang sedang didesak untuk disegerakan,” katanya ketika dihubungi Ismaweb.net, hari ini.

Walhal, katanya, terdapat banyak lagi pendekatan yang lebih relevan boleh digunakan kerajaan bagi menangani kesusahan rakyat.

Tetapi mereka memilih untuk ‘menggunakan’ isu KWSP yang hakikatnya adalah daripada duit rakyat juga.

Menilai keadaan itu, Ustaz Zamani berkata, kerajaan sebenarnya kalah dengan desakan UMNO yang dipimpin oleh pemimpin rakus dan tamak dengan kuasa.

“Inilah mentaliti pemimpin UMNO yang hanya mahu membawa kepentingan agenda parti, dan bukannya melihat kepentingan negara, kekuatan ekonomi negara, hari ini,” katanya.

Beliau berkata, sepatutnya kerajaan tidak mencampuri kewangan milik rakyat yang perlu digunakan sebagai bekalan di hari persaraan.

Sebaliknya, pelbagaikan lagi kemudahan-kemudahan lain yang dapat membantu rakyat dengan cara yang lebih ikhlas.

Minggu lalu, Perdana Menteri, Datuk Seri Ismail Sabri Yaakob menerusi pengumuman khas bersetuju membenarkan satu lagi pusingan pengeluaran khas KWSP sebanyak RM10,000.

Katanya, keputusan itu dibuat susulan masih ada dalam kalangan Keluarga Malaysia terkesan dari segi ekonomi, hilang pendapatan dan sedang membina semula kehidupan.


Kes Adib: ‘Jika ada peluang saman kerajaan, pasti kita akan lakukan’

Saya tidak tahu apa yang kerajaan fikirkan dalam kes ini dan saya pasti rakyat Malaysia secara keseluruhannya sangat terkilan.

Sudahlah tiba-tiba yang mengumumkan kes ini ditutup adalah individu yang tidak berkaitan, iaitu Menteri Perladangan seolah-olah kes ini sudah menjadi picisan.

Bagi pihak PEMBELA, kami sedang memuktamadkan langkah seterusnya bersama peguam-peguam KAMI dalam kes ini. Jika ada peluang menyaman kerajaan, pasti kita akan lakukan.

Kita akan maklumkan dari semasa ke semasa. Sementara itu, ayuh kita sama-sama terus kita gerakkan lagi petisyen rakyat untuk kes ini: bit.ly/JanganKuburkanKesAdib

Aminuddin Yahaya
Pengerusi PEMBELA
7 Oktober 2021

#KeadilanBuatAdib


Bukan PLUS sahaja bersalah dalam isu RFID!

MARI sama-sama akui dan menerima hakikat bahawa para pengguna RFID juga ada yang tersilap dan menyumbang kepada masalah kesesakan di tol-tol PLUS seluruh negara baru-baru ini.

2. Ada yang tidak menampalkan pelekat RFID mengikut spesifikasi dan panduan yang telah diberikan oleh pihak PLUS. Bagi saya arahan amat jelas tertulis di kit pelekat berwarna biru dan diuar-uarkan dalam pelbagai jenis media.

3. Terdapat juga segelintir pengguna yang melalui lorong RFID sebelum status pelekat mereka disahkan ‘Active’ dalam aplikasi TNG eWallet. Tindakan ini umpama ingin memasuki rumah tanpa kunci, sudah tentulah akan menemui kegagalan.

4. Paling jelas, ramai para pengguna yang mengekori kereta hadapan terlalu rapat tanpa mengendahkan arahan penjarakan sekurang-kurangnya 5 meter seperti yang jelas tertera di papan-papan tanda tol sekian lama. Jangan sesekali kita menyalahkan orang lain atas kelemahan disiplin peribadi diri kita.

5. Para pelanggan juga boleh bersifat proaktif dengan membeli dan menampal pelekat RFID terlebih awal sebelum tarikh perlaksanaan penuh pada 15 Januari 2022 yang lalu. Sekurang-kurangnya ada masa beberapa minggu untuk mencuba dan menyesuaikan diri

6. Memang benar isu utamanya ialah masalah teknikal yang telah diakui sendiri oleh pihak PLUS. Tapi jika para pengguna dapat mengelakkan masalah-masalah di atas, banyak perubahan yang boleh kita lakukan bersama.

7. Kita boleh terus menuding jari dan mencari pelbagai salah pihak-pihak lain. Namun, sikap dan mentaliti kita juga sebenarnya sedikit sebanyak menyumbang dan memburukkan lagi keadaan. Ayuhlah berlaku adil dan mengkoreksi diri secara ikhlas. Tiada siapa pun yang sempurna termasuklah diri kita semua

8. Jika senario dan budaya ini gagal diubah, apa sahaja teknologi dan penambahbaikan baru dalam apa sahaja bidang yang dilakukan oleh kerajaan atau institusi lain akan sukar dan lambat untuk dijayakan secara meluas.

9. Kita perlu berjiwa lebih besar. Pertama sekali dengan menerima kekhilafan dari pihak pengguna. Kedua memberikan kritikan membina serta cadangan solusi pada saluran yang tepat. Ketiga mengubah dan mempersiapkan diri untuk menyumbang kepada negara dalam skala lebih besar.

10. Sampai bila kita mahu sekadar menjadi netizen yang mengkritik. Daripada mencela kegelapan, lebih baik kita nyalakan lilin harapan!

Bersama pimpin negara.

Ir Ts Muhammad Lukman Al Hakim
Setiausaha Agung BERJASA


Rais anggap khabar angin jadi KM Melaka cuma spekulasi

MELAKA, 8 Ramadan 1444H, Khamis – ADUN Paya Rumput, Datuk Rais Yasin menganggap desas-desus kononnya beliau bakal menjadi Ketua Menteri hanyalah satu spekulasi.

“Saya berterima kasih kepada penduduk tempatan kerana mengiktiraf saya dan berharap khabar angin mengenai saya dicalonkan sebagai Ketua Menteri dihentikan.

“Semua keputusan (Ketua Menteri Melaka baharu) dibuat oleh Barisan Nasional dan kepimpinan UMNO.

“Saya hanya mahukan masa depan yang lebih baik untuk Melaka dan tidak bersaing menjadi Ketua Menteri,” katanya.

Rais berkata, beliau akan terus bekerja keras sebagai Ahli Parlimen dan EXCO negeri.

“Jawatan itu tidak penting bagi saya dan niat saya adalah semata-mata berkhidmat untuk rakyat,” katanya.

Tambahan pula, beliau berkata, UMNO Melaka dan Ketua Barisan Nasional negeri, Datuk Seri Ab Rauf Yusoh adalah ‘tokoh bapa’ kepadanya.

“Datuk Seri (Ab Rauf) telah bersama kami melalui suka dan duka. Saya amat menghormati beliau (Ab Rauf),” katanya.

Terdahulu, Rais dan Ab Rauf disebut antara orang yang dikhabarkan akan menjadi Ketua Menteri Melaka baharu.

Rais, yang berusia lewat 30-an, baru-baru ini menjadi Timbalan Ketua UMNO Melaka.

Majlis angkat sumpah Ketua Menteri baharu dijangka diadakan pada Jumaat (31 Mac) berikutan peletakan jawatan Datuk Seri Sulaiman Md Ali.


PBB digesa campur tangan bebaskan pesakit kanser Palestin dari penjara Israel

RAMALLAH, 3 Zulkaedah 1444H, Selasa – Pihak Berkuasa Palestin (PA) pada Isnin menggesa Pertubuhan Bangsa-Bangsa Bersatu (PBB) dan Jawatankuasa Palang Merah Antarabangsa (ICRC) campur tangan bagi membebaskan seorang tahanan Palestin di penjara Israel yang menghidap penyakit kanser.

Bercakap pada mesyuarat Kabinet di Ramallah, Perdana Menteri Palestin, Mohammad Shtayyeh menggesa PBB dan Palang Merah bertindak bagi menyelamatkan nyawa Walid Dagga, yang telah berada di penjara Israel selama 37 tahun.

Kementerian Luar Palestin bagi pihak Shtayyeh berkata, langkah itu membabitkan hubungan politik dan diplomatik untuk memastikan pembebasannya.

“Kami sedang berhubung dengan semua agensi PBB dan antarabangsa yang berkaitan, khususnya Palang Merah, untuk mendedahkan jenayah yang dilakukan oleh Israel terhadap Walid,” katanya dalam satu kenyataan.

Menegaskan bahawa kesihatan Walid semakin merosot, kementerian menuduh Israel cuai dalam perbuatan sebagai sebahagian daripada dasar penindasannya terhadap tahanan Palestin.

Walid telah dipindahkan ke Hospital Assaf Harofeh, tenggara Tel Aviv, selepas kesihatannya merosot, menurut Persatuan Tahanan Palestin.

Banduan berusia 60 tahun itu disahkan menghidap kanser tulang belakang pada Disember lalu.

Menurut NGO itu, Walid telah kehilangan sebahagian keupayaannya untuk berjalan.

Dia ditangkap pada 1986 atas tuduhan menganggotai Barisan Popular untuk Pembebasan Palestin (PFLP) dan terlibat dalam penculikan serta pembunuhan seorang askar Israel.

Menurut anggaran, terdapat kira-kira 700 rakyat Palestin yang sakit berada di penjara Israel, termasuk 24 daripadanya menghidap kanser. – Agensi


PN bakal tawar manifesto realistik untuk PRN Johor

PAGOH, 22 Rejab 1443H, Khamis – Perikatan Nasional (PN) akan mengumumkan manifesto realistik untuk Pilihan Raya Negeri (PRN) Johor akan datang, kata Pengerusinya, Tan Sri Muhyiddin Yassin.

Dalam ucapannya, Muhyiddin berkata, PN akan mengemukakan beberapa tawaran baharu termasuk melaksanakan program perumahan generasi kedua Felda, rancangan menangani pengangguran di negeri ini serta kos sara hidup yang tinggi.

“Jika kita berjaya membentuk kerajaan negeri, kita akan melaksanakan semua janji kita,” kata bekas perdana menteri di Padang Awam Felda Seri Ledang.

Mengenai kos sara hidup yang tinggi, beliau berkata, PN akan mewujudkan rancangan jangka pendek, sederhana dan panjang untuk menangani isu tersebut.

Beliau juga menyatakan bahawa Perikatan mempunyai rancangan sendiri untuk meningkatkan pendidikan dan penjagaan kesihatan bagi negeri ini.

“Akan ada banyak tawaran baharu untuk rakyat yang akan didedahkan dalam manifesto kami,” katanya.


Mahkamah tolak saman lucut hak berkaitan 1MDB terhadap Najib, keluarga, lain-lain

KUALA LUMPUR, 3 Rabiulakhir 1443H, Isnin – Mahkamah Tinggi di sini hari ini menolak permohonan kerajaan bagi melucut hak barangan mewah yang dirampas daripada bekas Perdana Menteri Datuk Seri Najib Tun Razak, isterinya Datin Seri Rosmah Mansor, anak mereka dan beberapa individu.

Barangan itu termasuk beg tangan pelbagai jenama, 27 buah kenderaan dan wang tunai pelbagai mata wang yang disita daripada Najib, Rosmah, tiga anak mereka dan lima lagi responden yang didakwa mempunyai kaitan dengan skandal 1Malaysia Development Berhad (1MDB).

Hakim Mohamed Zaini Mazlan yang menolak permohonan Jabatan Peguam Negara (AGC) untuk melucut hak barangan itu berkata AGC gagal membuktikan hubungan antara harta yang disita dan aktiviti yang menyalahi undang-undang.

“Harta yang disita daripada Najib, Rosmah, dua anak mereka, Nor Ashman Razak dan Nooryana Najwa serta anak tiri Najib, Riza Shahriz Abdul Aziz, dirampas dari premis yang diduduki atau sebelum ini diduduki oleh mereka dan mereka dalam apa jua keadaan, daripada keluarga yang sama.

“Tiada bukti yang menunjukkan bahawa harta yang disita daripada lima responden itu dibeli menggunakan wang dalam akaun bank Najib. Pemohon (AGC) sebenarnya mengakui bahawa beberapa harta yang disita adalah hadiah,” kata hakim itu.

Hakim Mohamed Zaini berkata pemohon hanya menyenaraikan harta yang disita dan nilainya dan seterusnya menyimpulkan bahawa kelima-lima responden tidak mempunyai sejumlah besar wang tunai atau membeli harta itu berdasarkan pendapatan mereka.

“Adalah jelas bahawa pemohon hanya membuat kesimpulan ini berdasarkan anggapan dan ia tidak mencukupi kerana pemohon perlu membuktikan hubungan langsung antara wang yang didakwa diperoleh secara haram kepada wang yang ditemui dan harta yang dibeli,” katanya.

Hakim juga menolak permohonan untuk melucut hak sebuah banglo yang didirikan atas dua plot tanah di Taman Tanjung Bungah, Pulau Pinang, serta wang yang disimpan dalam tiga akaun bank Hong Leong milik responden ke-13 Puan Sri Goh Gaik Ewe, yang merupakan ibu kepada ahli perniagaan buruan, Low Taek Jho atau Jho Low.

“Pemohon hanya menunjukkan wang yang dikreditkan ke dalam akaun bank tetapi tidak memberikan apa-apa bukti bagaimana akaun bank ini berkaitan atau digunakan untuk menjalankan aktiviti yang menyalahi undang-undang.

“Hubungan antara responden ke-13 dengan mana-mana watak atau entiti dalam hal ehwal 1MDB telah hilang dengan ketara dan terdapat banyak percanggahan dalam afidavit oleh pegawai penyiasat yang tidak pernah diperbetulkan atau diberi penjelasan,” katanya.

Kerajaan juga gagal melucut hak wang yang disimpan dalam tujuh akaun bank milik responden ke-14 dan ke-15, bekas pegawai bank Goldman Sachs Roger Ng dan isterinya, Lim Hwee Bin, atas alasan yang sama iaitu pemohon tidak menyediakan bukti bahawa akaun bank itu berkaitan atau digunakan untuk menjalankan aktiviti yang menyalahi undang-undang.

“Pemohon juga tidak memberikan sebarang bukti untuk menunjukkan bagaimana wang yang didepositkan ke dalam akaun bank itu dikaitkan dengan sebarang transaksi haram… saya cenderung untuk bersetuju dengan peguam mereka dan oleh itu menolak permohonan ini,” kata Hakim Mohamed Zaini.

Mahkamah juga menolak permohonan kerajaan untuk melucut hak 26 Nissan Urvan dan sebuah Nissan X-Trail milik responden ketujuh dan kelapan yang dinamakan dalam saman pelucuthakan tersebut iaitu sebuah syarikat khidmat perundingan pengurusan, Senijauhar Sdn Bhd dan seorang individu, Aiman Ruslan.

Timbalan Pendakwa Raya Harris Ong Mohd Jeffery Ong memberitahu mahkamah AGC akan memfailkan rayuan terhadap keputusan itu.

Sementara itu, mahkamah membenarkan permohonan kerajaan untuk melucut hak aset daripada lapan responden lain kerana mereka tidak membantah permohonan tersebut iaitu Mohd Kyizzad Mesran, Yayasan Rakyat 1Malaysia, Yayasan Semesta, Yayasan Mustika Kasih, Rembulan Kembara Sdn Bhd dan tiga bekas pegawai 1MDB yang telah melarikan diri, Kee Kok Thiam, Tan Vern Tact dan Geh Choh Hun. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


12 tahun dibina tapi belum siap, apa nasib SK Long Sukang?

KUCHING, 11 Ramadan 1442H, Jumaat – Kementerian Pendidikan Malaysia (KPM) diminta mengkaji semula Sekolah Kebangsaan (SK) Long Sukang di daerah Lawas yang masih belum siap meskipun sudah hampir 12 tahun pembinaannya.

Anggota Dewan Undangan Negeri (ADUN) Ba’ Kelalan, Baru Bian berkata, Menteri Kanan Pendidikan, Senator Datuk Dr Mohd Radzi Md Jidin perlu mengambil perhatian perkara itu kerana penduduk Long Sukang telah lama menunggu supaya sekolah berkenaan siap dibina.

“Sekiranya masalah air bertakung dan tanah yang mendap tidak dapat diselesaikan, maka kementerian harus mempertimbangkan untuk merobohkan
struktur yang tidak lengkap dan bangunkannya semula di tanah kering yang lebih tinggi,” katanya dalam satu kenyataan.

Beliau berkata, baru-baru ini pihaknya melalui kampung Long Sukang dan ternampak bangunan sekolah yang belum siap dibina atau terbengkalai.

Katanya, penduduk kampung memberitahu bahawa mereka tidak mengetahui situasi yang sedang berlaku serta status bangunan berkenaan.

“Saya telah mengemukakan perkara ini berkali-kali di DUN Sarawak, tetapi sehingga hari ini, masih tiada sebarang tindakan lanjut di kawasan itu,” katanya.

Pada masa sama, Baru berkata, Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak, Datuk Seri Fatimah Abdullah yang ketika itu bertugas di Kementerian Pendidikan telah berkunjung ke sekolah itu pada April 2016.

Ketika itu, katanya, projek pembinaan sekolah itu yang disenaraikan di bawah Rolling Plan One melalui Rancangan Malaysia ke-11 (RMK11) akan dilelong semula.

Pada tahun 2017, katanya, Timbalan Menteri Pendidikan, Sains, dan Penyelidikan Teknologi, Dr Annuar Rapee ketika itu menjawab soalannya berkata,
tambahan RM19 juta telah diluluskan bagi menyelesaikan baki 30 peratus projek itu.

“Projek bernilai RM25 juta ini telah diluluskan dan dimulakan pada tahun 2009 di bawah Rancangan Malaysia ke-9, dan kita sekarang berada di Rancangan Malaysia ke-12 pada tahun 2021,” katanya, sambil menambah bahawa pembinaan sesebuah sekolah tidak boleh mengambil tempoh 12 tahun untuk disiapkan.


Bilangan kuil dengan jumlah penduduk sangat tak wajar

TAHNIAH buat Menteri Besar Kedah atas ketegasan dalam mempertahankan hak kepada yang berhak.

Lanjutan artikel saya sebelum ini mengenai lambakan kuil Hindu di seluruh negara, kecuali, Kelantan, Terengganu, Sabah dan Sarawak, di mana keadilan sudah diberikan kepada bukan Islam lebih daripada sepatutnya.

Tidak timbul langsung sebarang diskriminasi atau penganiayaan.

Pembinaan kuil-kuil di semua negeri-negeri yang saya sebutkan memang sudah tidak terkawal.

Kuil-kuil dibina sesuka hati dalam tanah yang bukan menjadi miliknya.

Bilangan kuil berbanding dengan jumlah penduduk adalah sangat tidak wajar

Kedah misalnya, jumlah penduduk dalam lingkungan 2.2 juta. Melayu 79.9 peratus, Cina 12.3 peratus, India 6.7 peratus, lain-lain 1 peratus.

Daripada hanya 6.7 peratus kaum India, yang lebih kurang 147,000 orang, tidak semua pula beragama Hindu (mungkin lingkungan 5 peratus sahaja), mengapa kuil mereka terlalu banyak di kawasan atau tanah yang bukan menjadi miliknya dan dibiarkan berleluasa?

Apabila kuil itu dirobohkan, mereka minta ganti baharu.

Bila sudah diganti, tidak juga mahu pindah, seperti yang berlaku di Subang Jaya, yang melibatkan kematian Allahyarham Adib.

Kita jadi hairan, penduduk terlampau sedikit, tetapi rumah ibadat melambak-lambak.

Saya mohon kerajaan negeri Kedah melakukan kajian terperinci mengenai nisbah kuil dengan penduduk beragama Hindu, juga di negeri-negeri lain.

Saya bersama kumpulan bersedia untuk melakukan kajian tersebut.

Berikut saya petik komposisi penduduk India di kawasan Parlimen dan Dewan Undangan Rakyat (DUN,) mengikut sumber rakan saya Iskandar Hasan Tan (2020).

Komposisi Pengundi Mengikut Etnik Negeri Kedah Pilihan Raya Umum 2018

DUN

Peratus (%)

Parlimen

Peratus (%)

Parlimen di Kedah semua bermajoriti Melayu.

Cuma empat DUN sahaja diduduki bangsa Melayu bawah 50 peratus iaitu DUN Kota Darul Aman, DUN Bakar arang, DUN Sidam dan DUN Lunas.

Keempat-empat DUN ini adalah kawasan majoriti Cina, kedua terbanyak bukan Melayu.

Jadi dimanakah wajarnya kuil Hindu dibina tanpa kebenaran kerajaan negeri selain Kedah Selatan?

Hal ini disebabkan Kedah Utara dan Tengah penduduk India kurang dari 5 peratus.

Bukan untuk mempertahankan kerajaan negeri pimpinan PAS, tetapi rumah ibadat perlu dibina di kawasan yang majoriti penduduknya menganut agama tersebut dan perlu mendapat kebenaran kerajaan negeri yang memerintah. (Iskandar Hasan Tan, 2020)

Tahniah atas ketegasan MB Kedah dalam melaksanakan tugas sebagai ketua kerajaan negeri.

Tidak timbul langsung hak kepada bukan Islam (Hindu) tidak diberikan.

Jangan dilayan sangat MIC itu. Kalau undilah yang menjadi perkiraan, berapa sangat bilangan undi yang disumbangkan?

Keadilan telah diberikan lebih daripada kewajaran.

Jika tidak diberikan kerusi, di mana MIC mahu bertanding dalam PRU 15 akan datang?

Apakah MIC memang boleh menang jika mahu bertanding di bawah BN tanpa sokongan PAS?

Berapa pula kerusi yang akan diberikan oleh UMNO kepada MIC untuk kawasan yang mereka tidak ada langsung majoriti?

Sebab itu, jangan bongkak dan mempertikaikan keadilan yang telah diberikan tidak ada tolok banding.

Pada hemat saya, semua pemberian (terutama kuil) sudah terlebih adil.

Di Selangor, Perak dan lain-lain negeri usahlah cerita. Jika tidak percaya, sepanjang perjalanan, buatlah perkiraan. Kira berapa banyak rumah ibadat ini, di tanah milik persendirian atau kerajaan?

Saya berjalan ke Sungai Burung, Tanjung Karang, Selangor.

Terdapat tanah persendirian yang besar, tetapi tidak ada kuil dibina, kecuali di tanah kerajaan. Kerajaan negeri terus biarkan. Mahu apa lagi?

Prof Dr Ridhuan Tee Abdullah


‘Hadiah’ anggota JIM kereta mewah, mudahkan urusan pekerja asing

BANGI, 4 Rabiulakhir 1442H, Jumaat – Hadiahkan ‘koleksi’ kereta mewah kepada segelintir kakitangan Jabatan Imigresen Malaysia (JIM) yang terbabit dengan sindiket penyalahgunaan pengesahan cop keluar dan masuk di pintu utama negara.

Ini dibuktikan apabila pihak Suruhanjaya Pencegahan Rasuah Malaysia (SPRM) menerusi operasi Ops Selat bertindak merampas 21 kenderaan mewah pelbagai model miliki kakitangan JIM yang diberkas sejak Isnin lalu.

Antara model kereta dirampas membabitkan Nissan Skyline R35, Subaru, Toyota Alphard, Hyundai Starex, Honda Accord, Mitsubishi Lancer dan pelbagai kenderaan import lain.

Sumber berkata, semua 21 kenderaan mewah bernilai jutaan ringgit itu kini disita di Ibu Pejabat SPRM Putrajaya untuk siasatan lanjut.

“Turut disita empat motosikal berkuasa tinggi milik kakitangan JIM ditahan reman terbabit.

“Siasatan susulan dilakukan SPRM turut menemui wang tunai berjumlah RM132,000 selain turut menyita wang di dalam akaun bank milik kakitangan JIM berjumlah RM616,499,” katanya.

Menurutnya, SPRM amat serius dalam membongkar kegiatan rasuah susulan penahanan 27 anggota JIM, 14 ejen pekerja asing dan lima orang awam.

“Siasatan mendapati ejen atau orang tengah ini menggunakan wang dan kenderaan mewah untuk ‘membeli’ hati kakitangan terbabit bagi memudahkan urusan keluar masuk pekerja warga asing bermasalah dari negara ini sejak 2017,” katanya.

Sumber berkata, siasatan SPRM menerusi operasi khas mendapati sindiket ejen warga asing ini sudah membelanjakan RM14.5 juta untuk menyogok pegawai imigresen sejak 4 tahun lalu.

“Ini dibuktikan apabila ada antara kakitangan JIM berpangkat rendah ditahan memiliki wang simpanan dalam jumlah tidak masuk akal serta kenderaan mewah. Bagi mengaburi pihak berkuasa, individu dikenal pasti sebagai orang tengah atau ejen kegiatan haram ini mendaftarkan kenderaan mewah menggunakan nama individu lain.

“Ini jelas melangkaui pendapatan individu terbabit yang hanya menduduki Gred KP19,” kata sumber itu kepada Harian Metro.

Mengikut laman web rasmi Suruhanjaya Perkhidmatan Awam (SPA), gaji minima gred KP19 bagi klasifikasi perkhidmatan keselamatan dan pertahanan awam adalah RM1,360 dan maksimum RM4,052 tidak termasuk bayaran elaun.

“Malah, siasatan turut menjurus kepada kehidupan mewah dikecapi termasuk kerap melancong ke luar negara,” katanya.

Menurutnya, SPRM kini meneruskan usaha memburu dua lelaki yang dikehendaki bagi membantu siasatan kes rasuah berkenaan dapat dikesan.

“Sehingga kini (semalam), lelaki terbabit Yuen Hon Loong, 49, dan Teo Hun Siang, 36, masih gagal ditemui,” katanya.

Menerusi Op Selat, SPRM berjaya memberkas 46 individu pada Isnin lalu.

Melalui laporan Harian Metro bermula Rabu lalu, kakitangan JIM itu disogok susulan banyak permintaan daripada majikan untuk melanjutkan tempoh izin berada di negara ini dan permintaan pekerja asing atau migran untuk pulang ke negara asal mereka.


PRN: Polis siasat dua kes khianat di Selangor

BANGI, 17 Muharram 1445H, Jumaat – Polis Selangor menerima 75 laporan membabitkan kempen Pilihan Raya Negeri (PRN), dengan dua siasatan dibuka di bawah Seksyen 427 Kanun Keseksaan.

Ketua Polis Selangor, Datuk Hussein Omar Khan berkata, siasatan membabitkan kes bendera parti perikatan dipatahkan dengan sengaja oleh individu tidak dikenalpasti di Seksyen U2, Shah Alam dan kerosakan kain rentang serta bunting hilang di sekitar Bandar Botanik, Klang.

“Seksyen 427 Kanun Keseksaan mendefinisikan khianat yang menyebabkan kehilangan atau kerugian yang berharga sebanyak RM25 atau lebih.

“Jika sabit dengan kesalahan, hendaklah diseksa dengan penjara selama tempoh yang tidak kurang daripada satu tahun dan tidak lebih daripada lima tahun, atau dengan denda atau dengan kedua-duanya,” katanya dalam kenyataan, hari ini.

Beliau berkata, Polis Kontinjen Selangor sentiasa membuat pemantauan di setiap kempen atau ceramah yang diadakan, di mana 201 kempen dan 69 ceramah

dijalankan secara berpermit di negeri itu.

“Polis mengingatkan kepada semua calon yang bertanding dan para penyokong parti agar bersikap matang, mematuhi nasihat, peraturan dan arahan yang telah ditetapkan oleh PDRM dan SPR sepanjang tempoh berkempen ini.

“Juga elakkan daripada menyentuh isu 3R di sepanjang tempoh berkempen,” katanya.


12 maut, 251 cedera gas bocor di pelabuhan Jordan

AMMAN, 28 Zulkaedah 1443H, Selasa – Sekurang-kurangnya 12 individu terkorban manakala 251 yang lain mengalami kecederaan apabila berlaku kebocoran gas klorin di tempat penyimpanan tangki Pelabuhan Aqaba, Jordan semalam.

Kejadian dikesan selepas tangki yang diisi dengan 25 tan gas klorin yang akan dieksport ke Djibouti terjatuh ketika proses penghantaran.

Video yang dimuat naik saluran televisyen tempatan menunjukkan tangki berkenaan terhempas jatuh ke dek kapal berkenaan diikuti pengeluaran gas berwarna kuning memenuhi ruang udara sekali gus menyebabkan pekerja-pekerja di kapal melarikan diri.

Klorin merupakan alat pembasmi kuman dan agen penulenan air yang digunakan secara meluas namun sekiranya terhidu, gas akan bertukar kepada asid hidroklorik.

Ia boleh menyebabkan individu yang menghidu gas berkenaan akan mengalami sesak nafas dan berdepan masalah kesihatan yang serius.

Kerja-kerja di pelabuhan terpaksa dihentikan bagi memberi laluan kepada pemeriksaan ke atas bijirin-bijirin yang akan dieksport.

Pelabuhan Aqaba yang terletak di utara Laut Merah telah lama menjadi laluan transit utama bagi eksport dan import ke Iraq.

Sementara itu, Perdana Menteri Bisher al-Khasawneh yang tiba di Pelabuhan Aqaba terus menuju ke hospital yang menempatkan mangsa cedera menerima rawatan.

Beliau juga menyatakan satu pasukan siasatan akan ditubuhkan segera yang akan dipengerusikan Menteri Dalam Negeri dalam mengenal pasti punca kejadian yang sebenar. – Agensi


Krisis politik sekarang lebih nak jaga survival parti, ‘periuk nasi’ sendiri

Oleh Siti Hafidah Abd Ghaffar

BANGI, 13 Zulkaedah 1442H, Khamis – Faktor kerajaan Perikatan Nasional (PN) masih tidak membuka Parlimen mungkin kerana bimbang undi tidak percaya yang akan dibuat pihak pembangkang.

Sekiranya undi tidak percaya kepada Perdana Menteri berjaya, ia pasti akan menjerumuskan senario politik tanah air ke dalam polemik yang lebih besar.

Antaranya keperluan mengadakan Pilihan Raya Umum (PRU) dalam keadaan negara masih belum pulih dari pandemik COVID-19.

Mengulas polemik ini, Setiausaha Agung BERJASA, Ir Ts Muhammad Lukman Al Hakim Mohamad berkata, sebahagian besar pimpinan tertinggi dan ahli politik senior UMNO amat tidak berpuas hati dengan PN dan mendesak persepakatan politik baharu untuk memimpin negara.

“Tidak mustahil UMNO akan keluar PN dan membentuk pakatan baharu bersama PKR, PAN dan DAP sekalipun.

“Selama ini pun UMNO bukanlah pejuang agenda Melayu yang asli (genuine).

“UMNO sekadar memperkudakan DAP untuk menakut-nakutkan orang Melayu serta memperkuatkan keabsahan parti mereka,” dakwanya dalam kenyataan.

Sehubungan itu, beliau mendakwa, tidak mustahil kali ini, UMNO akan memperkudakan DAP sebagai rakan strategik untuk merampas tampuk kepimpinan negara pula.

“Apa-apa pun yang berlaku, saya kuat merasakan pertembungan yang berlaku adalah sekitar survival parti dan periuk nasi para ahli politik sedia ada sahaja, bukannya untuk kepentingan rakyat.

“Kalau betul semua mereka memikirkan kepentingan rakyat dan negara untuk segera pulih dari segi pandemik dan ekonomi, mereka sentiasa boleh memainkan peranan walaupun tanpa Parlimen dibuka,” katanya.


Ahli Parlimen atas papan catur

NEGARA Malaysia dan rakyatnya akan melalui beberapa pusingan lagi sebelum sampai ke garisan penamat. Ibarat larian rentas desa yang akan melalui beberapa check point sebelum tamat.

Lantikan PM interim sebagai caretaker bukannya penamat kepada kemelut politik yang berlaku. Laluan seterusnya akan melibatkan aktor-aktor pelari utama untuk capai impian masing-masing.

Sebelum peristiwa hari ini, pertembungan secara zahir berlaku antara kerajaan dan kumpulan pembangkang dari pelbagai kumpulan. Selepas ini akan berlaku pertarungan yang lebih hebat antara semua kumpulan yang ada. Secara jelas ada dua tiga orang calon yang akan bertarung untuk merebut satu kerusi utama negara iaitu jawatan Perdana Menteri.

Calon-calon tersebut sedang ligat mengatur strategi untuk merebut jawatan itu. Yang penting perlu sedar dan insaf, pertembungan musim ini tidak sama dengan pertembungan semasa PRU. Semasa PRU calon memburu sokongan dari rakyat sebagai pengundi yang menentukan kemenangan mereka.

Pertembungan musim ini rakyat tidak ada dalam perkiraan mereka. Yang menentukan nasib mereka adalah ahli-ahli Parlimen yang ada. Sebab itu aktor-aktor politik ini tidak kisah jerit pekik rakyat dalam kesempitan kerana rakyat tidak dapat menggugat mereka. Apa-apa tindakan mereka, rakyat tidak dapat menggugat kedudukan mereka. Anggota Parlimen seramai 222 orang menentukan mereka bukan rakyat.

Kita tunggu dan lihat, apa aksi aktor politik bermula esok dan seterusnya. Peluang untuk mereka jadi Perdana Menteri masih ada jika mendapat sokongan majoriti ahli Parlimen. Cara untuk mendapat sokongan ahli Parlimen mengikut strategi masing-masing. Yang penting kepentingan rakyat bukan lagi keutamaan mereka walaupun kadang-kadang ada kedengaran tetapi hanya sebagai perisa bicara.

Berkemungkinan ahli Parlimen telah berada di atas papan catur untuk pertembungan seterusnya. Pertembungan musim ini ianya tidak mustahil ada golongan mengajak kuasa luar untuk mengukuhkan mereka. Pemain sedang mengatur buah catur untuk pertembungan seterusnya.

Sebagai rakyat Malaysia yang cintakan negara ini, perlu menginsafi kesilapan kita yang lalu ketika memilih wakil-wakil kita di Parlimen. Pilih mereka yang boleh menjaga kita secara khususnya sebelum PRU dan selepas PRU.

Apa yang berlaku sekarang ini, mereka bela rakyat ketika PRU kerana menagih undi. Selepas mereka menang dalam PRU, rupanya mereka hanya membela kehidupan mereka sahaja. Bagaimana untuk kekalkan kedudukan mereka dan mengintai peluang mengumpul harta untuk kesenangan mereka.

Untuk akhirnya kita perlu berdoa kepada Allah Taala supaya kita diberi jalan keluar yang terbaik demi negara kita yang tercinta, mudah-mudahan YDPA diberi hidayah oleh Allah membuat keputusan yang terbaik untuk agama, bangsa dan negara.

Ustaz Sharipudin Abdul Kadir
Ketua Perhubungan Ikatan Muslimin Malaysia (ISMA) Kelantan


3 petugas media Misi Pek Ikhlas nyaris maut jambatan usang runtuh

BANGI, 1 Rejab 1442H, Sabtu – Tiga petugas media yang menyertai Misi Pek Ikhlas di Sabah nyaris maut selepas jambatan kayu usang di Kampung Kurnia, Tawau runtuh.

Pengerusi Pemegang Amanah Yayasan Ikhlas, Prof Dr Zainur Rashid Zainuddin berkata, insiden berlaku pantas dan hanya menyedari selepas terdengar bunyi kayu patah sebelum ketiga-tiga petugas media dilihat sudah berada di dalam air.

Difahamkan, tiada kecederaan serius dilaporkan akibat insiden itu.

“Tiba-tiba terdengar bunyi kayu patah di belakang, dan kelihatan tiga orang rakan media saya telah berada di dalam air setelah jambatan yang dilalui itu patah.

“Rakan media dari TV Hijrah, RTM dan TV Pertiwi kelihatan basah kuyup, bahkan kamera dan komputer riba mereka jatuh ke dalam air.

“Namun mereka kekal ceria dan terus bersemangat untuk meneruskan misi ini,” katanya dalam kenyataan di Facebook, hari ini.

Peristiwa itu turut dikongsikan Pegawai Operasi Yayasan Ikhlas, Syafiq Syahmi dalam satu hantaran di Facebook hari ini.

“Jambatan runtuh betul-betul belakang saya. Orang kampung kata mujur tidak tertusuk kayu bakau itu. Kalau ya, habis mati.

“Jambatan sini kerap runtuh, bila runtuh bina balik. Begitulah kami. Sedih bila dengar cerita mereka,” katanya.

Syafiq berkata, Yayasan Ikhlas hari ini menyampaikan bantuan kepada 110 keluarga di kampung itu, selain sejumlah wang untuk pembinaan semula jambatan yang lebih baik.


Perintah darurat di Kazakhstan berakhir

NUR SULTAN, 16 Jamadilakhir 1443H, Rabu – Perintah darurat yang diisytiharkan pada 5 Januari lalu di Kazakhstan susulan pergolakan yang melanda negara ini, berakhir semalam.

Penamatan perintah darurat itu sekali gus mengembalikan kehidupan normal kepada penduduk khususnya di ibu negara Nur Sultan, termasuk di bandar besar lain seperti Almaty, wilayah Atyrau, Jambyl, Kyzylorda dan Mangistau.

Langkah keselamatan di jalanan turut ditarik balik, termasuk dengan perintah berkurung yang dikenakan untuk waktu-waktu tertentu.

Selain itu, sekatan perjalanan masuk dan keluar dari bandar juga ditarik balik.

Jurucakap akhbar Presiden Berik Uali dalam satu kenyataan berterima kasih atas perpaduan rakyat serta tindakan pasukan keselamatan dan penguat kuasa undang-undang yang sanggup mengorbankan nyawa demi memastikan keamanan serta ketenteraman seluruh Kazakhstan.

Pergolakan di negara ini tercetus selepas protes aman bertukar kepada pemberontakan ganas, sebelum perintah darurat diisytiharkan pada 5 Januari lalu.

Bagaimanapun, perintah itu ditarik balik pada 13 Januari membabitkan beberapa wilayah sebelum tempoh yang sepatutnya ditetapkan.

Sekurang-kurangnya 225 orang terbunuh dalam pergolakan itu susulan bantahan terhadap peningkatan harga gas petroleum cecair (LPG) di Kazakhstan, namun tindakan kerajaan mengurangkan harga bahan komiditi itu gagal memuaskan hati peserta demontrasi.

Protes yang bermula 2 Januari itu kemudian bertukar menjadi pertempuran dengan polis, di mana suasana paling ganas berlaku di Almaty. – Agensi


Tidak tutup ekonomi semasa PKP elak peningkatan pengangguran

KUALA LUMPUR, 6 Syawal 1442H, Selasa – Pendekatan Malaysia untuk tidak menutup ekonomi semasa Perintah Kawalan Pergerakan (PKP) 2.0 and 3.0 bagi menangani gelombang terbaharu pandemik COVID-19 dapat mengelakkan pelbagai kesan buruk ke atas ekonomi serta membendung pengangguran dalam kalangan rakyat.

Dianggarkan bahawa dengan penutupan penuh kegiatan ekonomi seperti PKP 1.0, bilangan rakyat yang menganggur dijangka mencecah satu juta orang selain memberi kesan negatif terhadap pendapatan 2.8 juta pekerja sektor informal yang pada masa ini berada dalam keadaan yang mudah terjejas.

Mengambil pengajaran daripada gelombang pertama COVID-19, yang mana tidak ada negara lain di dunia yang menutup sepenuhnya ekonomi mereka dalam menghadapi gelombang kedua dan ketiga pandemik tersebut, sebaliknya hanya mengetatkan pematuhan Prosedur Operasi Standard (SOP) serta menghadkan aktiviti sosial sahaja, maka inilah juga pendekatan Malaysia.

Melalui hantaran di laman sosial Facebook beliau, Menteri Kewangan Tengku Datuk Seri Zafrul Tengku Abdul Aziz berkata: “Bak kata pepatah, marahkan nyamuk, kelambu dibakar”.

“Dalam kesungguhan kita mencegah penularan COVID-19, kita tidak seharusnya mengorbankan pertumbuhan ekonomi dan juga nasib golongan rentan.

“Secara amnya, kedua-dua PKP telah berjaya mengurangkan kes COVID-19 dengan ketara tetapi PKP 2.0 mencapai sasarannya tanpa menjejaskan pertumbuhan ekonomi negara,” katanya.

Bagaimanapun, Tengku Zafrul berkata pendekatan PKP 2.0 yang lebih bersasar berserta langkah-langkah proaktif kerajaan telah meletakkan Malaysia ke arah pemulihan ekonomi dengan suku pertama 2021 mencatatkan penguncupan yang lebih kecil — Januari 2021: -3.5 peratus; Februari 2021: -3.6 peratus dan pertumbuhan positif pada Mac 2021 iaitu pada 6 peratus.

Penguncupan keluaran dalam negara kasar (KDNK) -0.5 peratus pada suku pertama 2021 juga merupakan satu peningkatan berbanding penguncupan -3.4 peratus pada suku keempat 2020, sekali gus meletakkan Malaysia pada landasan pemulihan pada 2021, dengan andaian sektor ekonomi utama akan dapat terus beroperasi.

Menurutnya, sekiranya tindakan penutupan ekonomi secara menyeluruh seperti PKP 1.0 diambil, ia akan mengakibatkan negara tergelincir daripada landasan pemulihan ekonomi dan menggugat kemungkinan Malaysia untuk mencapai pertumbuhan 6.0-7.5 peratus bagi tahun 2021 seperti yang diunjurkan pelbagai pihak termasuk Bank Negara Malaysia (BNM), Bank Dunia dan Tabung Kewangan Antarabangsa (IMF).

Tengku Zafrul berkata PKP 2.0 juga tidak menyebabkan peningkatan kadar pengangguran yang ketara — Dis 2020: 4.8 peratus; Jan 2021: 4.9 peratus; Feb 2021: 4.8 peratus dan semakin pulih pada bulan Mac 2021: 4.7 peratus atau 753,200 yang menganggur.

Beliau mengakui bahawa PKP 1.0 telah berjaya mengurangkan dengan ketara kes COVID-19 namun ia telah memberi impak yang mendalam terhadap ekonomi dan mengakibatkan kehilangan pekerjaan dengan anggaran kesan kerugian sebanyak RM2.4 bilion sehari kepada ekonomi negara.

Susulan pelaksanaan PKP 1.0 dari 18 Mac hingga 3 Mei 2020, ekonomi negara telah menguncup — Mac 2020: -5.9 peratus ; April 2020: -28.8 peratus; Mei 2020: -19.7 peratus.

“Sekali gus, Malaysia telah merekodkan penguncupan KDNK paling besar dalam sejarah negara dan prestasi paling buruk di rantau ASEAN pada suku kedua 2020, mencatatkan -17.1 peratus.

“PKP 1.0 juga telah mengakibatkan pengangguran meningkat daripada 3.2 peratus atau 511,700 penganggur pada Januari 2020 dan mencapai tahap 5.3 peratus atau 826,100 penganggur pada Mei 2020 (pengangguran tertinggi sejak krisis komoditi pada akhir 1980-an),” katanya.

Ini berbeza berbanding dengan pengurangan kes di bawah PKP 2.0 yang telah dicapai dengan impak kerugian yang lebih rendah terhadap ekonomi iaitu sebanyak RM300 juta sehari, ujarnya.

Hari ini, Kementerian Kesihatan mengumumkan terdapat sejumlah 4,865 kes baharu dilaporkan sehingga 12 tengah hari pada Selasa sekali gus menjadikan jumlah keseluruhan kes positif di Malaysia sebanyak 479,421 kes dengan jumlah kematian seramai 1,947 orang. – Bernama


Jihad lawan Zionis tetap diteruskan hingga hari Kiamat

BANGI, 10 Syawal 1442H, Sabtu – Jihad melawan rejim Zionis perlu diteruskan sehingga mereka benar-benar menyerah kalah dan keluar dari tanah air Palestin yang dijajah walaupun memakan masa panjang sehingga ke hari Kiamat.

Naib Pengerusi Pertubuhan-Pertubuhan Pembela Islam (PEMBELA), Ustaz Masridzi Sat berkata, ini kerana mereka sama sekali tidak akan bersikap jujur dan menepati janji dengan umat Islam.

“Allah SWT dah beritahu di dalam al-Quran, Rasulullah SAW pun dah ingatkan dalam hadis tentang permusuhan mereka kepada Islam dan umat Islam.

“Mereka takkan reda selamanya sehingga kita tunduk mengikut ajaran mereka,” katanya dalam tulisan di laman Facebook.

Terdahulu, laporan agensi berita Turki Anadolu melaporkan ribuan warga Palestin dari wilayah Baitulmaqdis Timur membanjiri kawasan sekitar Masjid al-Aqsa sejak pagi Jumaat untuk meraikan gencatan senjata.

Bagaimanapun, pihak polis Israel bertindak menyerbu ruang sekitar Masjid al-Aqsa dan melepaskan gas pemedih mata serta bom asap ke arah rakyat Palestin.

Bahkan, mereka turut naik ke bumbung Masjid al-Qibli serta mengacu senapang ke arah orang awam yang berada berhampiran.

Walhal, gencatan senjata baru bermula jam 2 pagi waktu tempatan ketika itu, selepas Pergerakan Perjuangan Islam Palestin (Hamas) dan negara haram Israel menerima cadangan Mesir untuk mengakhiri keganasan.


Talian Bantuan Prihatin Rakyat kembali beroperasi

CYBERJAYA, 7 Jamadilakhir 1442H, Rabu – Talian hotline Bantuan Prihatin Rakyat (BPR) 1800-88-2747 kembali beroperasi mulai hari ini setelah ditutup sementara sejak Isnin lepas.

Lembaga Hasil Dalam Negeri (LHDN) dalam kenyataan hari ini berkata talian berkenaan beroperasi setiap Isnin hingga Jumaat bermula 9 pagi hingga 5 petang.

Sebagai alternatif bagi mendapatkan penjelasan berkenaan BPR selain menghubungi talian berkenaan, orang ramai turut boleh merujuk soalan lazim (FAQ) berkaitan dari portal rasmi https://bpr.hasil.gov.my/.

Pendaftaran BPR dibuka pada 15 Januari lepas hingga 15 Februari ini dan dijangka memanfaatkan 8.1 juta penerima membabitkan peruntukan RM6.5 bilion. – Bernama


GTA mahu bela hak Melayu selepas terpinggir akibat penyelewengan

Oleh Zuhayati Yazid

BANGI, 11 Safar 1444H, Khamis – Kewujudan Gerakan Tanah Air (GTA) bukan untuk memecah undi atau memporak-perandakan politik, sebaliknya adalah untuk membina semula negara.

Paling penting, agenda GTA jelas untuk menyatukan orang Melayu yang selama ini berpecah dan berhasrat membela nasib bangsa tonggak di negara ini.

Ketua Peneranganya, Datuk Nizam Mahshar berkata, GTA berhasrat memperbetulkan kesan teruk akibat penyelewengan dan kepentingan agenda peribadi pemimpin yang mementingkan kroni.

“Ada tuduhan dakwa kita porak-perandakan politik, hakikatnya tidak. Kita sebenarnya mahu bela kedudukan orang Melayu selepas kedudukan mereka semakin terpinggir akibat penyelewengan pihak tidak bertanggungjawab.

“Kita nak cantumkan semula parti-parti Melayu yang boleh kembalikan kuasa dan hak terutama kepada orang Melayu, namun tak abaikan nasib bangsa-bangsa lain.

“Sepatutnya kita bangga dan hargai ada negarawan yang berusia 97 tahun tampil betulkan semula penyelewengan yang berlaku di negara ini,” katanya kepada Ismaweb.net.

Mengulas lanjut, Nizam menjelaskan orang Melayu tidak boleh lagi berdiam diri dengan keadaan kucar-kacir yang berlaku dalam negara sehingga menyebabkan kedudukan orang Melayu khususnya semakin tertindas.

“Sepatutnya kita jadi sebuah negara usahawan, namun semua ini tidak terlaksana kerana peruntukan yang sewajarnya telah terpesong kepada pihak yang salah.

“Hakikatnya banyak masalah boleh diselesai sekiranya tiada penyelewengan, kita boleh tangani isu kemiskinan contohnya peluang pembangunan ekonomi cukup banyak untuk bangunkan orang Melayu.

“Jadi inilah masa kita bangkit perjuangkan tanah air. Kita tidak boleh berdiam membiarkan ketirisan yang selama ini dilakukan pihak berkepentingan sehingga orang Melayu tidak berjaya dan maju,” katanya.


Protes pemakaian tudung di Iran ragut lapan nyawa termasuk polis

TEHRAN, 27 Safar 1444H, Jumaat – Kira-kira lapan terkorban termasuk anggota polis selepas berlaku pertempuran dengan penunjuk perasaan yang merusuh berikutan kematian seorang wanita dalam tahanan kerana didakwa tidak memakai tudung secara sempurna.

Protes yang memasuki hari kelima itu menyaksikan, rakyat Iran terus menggunakan jalan raya sebagai medan menyuarakan rasa tidak puas hati selain menggerakkan kempen melalui media sosial berikutan kematian seorang wanita dikenali sebagai Mahsa Amini.

Mahsa, 22, dilaporkan koma dan dimasukkan ke unit rawatan rapi di sebuah hospital di sini, sehari selepas ditahan pihak berkuasa sebelum disahkan meninggal dunia.

Kes itu telah memberikan tumpuan kepada hak wanita di Iran.

Polis Iran bagaimanapun menolak dakwaan bahawa Mahsa dipukul dan menjelaskan wanita berkenaan jatuh sakit.

Terdahulu, media Iran melaporkan, empat lagi maut sejak dua hari lalu di pelbagai kawasan rusuhan, menjadikan angka korban keseluruhan sebanyak lapan orang.

Rusuhan pada awalnya hanya tertumpu di kawasan majoriti Kurdish sebelum merebak ke 50 bandar lain di seluruh negara.

Ia disifatkan sebagai rusuhan terbesar sejak gelombang demonstrasi membantah lonjakan harga petrol pada 2019.

Kumpulan hak asasi Kurdish, Hengaw mendakwa, protes itu diadakan sejak Jumaat lepas.

Selain itu, pihak berkuasa negara ini dilaporkan menyekat perkhidmatan internet termasuk aplikasi Whatsapp dan media sosial lain bagi meredakan situasi. – Agensi


Lalitha dakwa kandungan artikel berkait Azam Baki dari sumber sah

KUALA LUMPUR, Rejab 1443H, Jumaat – Penyelidik Kanan Pusat Memerangi Kronisme dan Korupsi (C4) K.Lalitha mendakwa kandungan artikel dan ciapannya berhubung Ketua Pesuruhjaya Suruhanjaya Pencegahan Rasuah Malaysia (SPRM) Tan Sri Azam Baki diperoleh daripada sumber yang sah.

Perkara itu dinyatakan Lalitha, 49, selaku defendan di dalam pernyataan pembelaannya yang difailkan menerusi Tetuan Ibrahim & Fuaadah semalam.

“Saya telah menyiarkan artikel-artikel itu berdasarkan apa yang diekstrak daripada sumber yang disahkan serta merumuskan maklumat dengan tepat, adil dan secara neutral,” menurutnya dalam pernyataan pembelaan.

Beliau juga mendakwa selaku wartawan penyiasat, siasatan yang dilakukannya adalah berdasarkan tanggungjawab dan analisis neutral selain tidak berat sebelah terhadap fakta serta maklumat yang diperoleh, yang boleh diakses daripada domain awam.

“Saya memplid bahawa adalah amat penting bagi orang ramai untuk menerima komunikasi maklumat tertentu secara terus terang dan tanpa halangan, demi kepentingan awam,” katanya.

Pada 12 Januari lepas, Azam, 59, memfailkan saman terhadap Lalitha atas dakwaan menerbitkan artikel memfitnah berkaitan pembelian saham yang disiarkan oleh portal agensi berita Independent News Service (INS).

Azam mendakwa Lalitha telah mengarang dua artikel bertajuk Business Ties Among MACC Leadership: How Deep Does It Go? (Bahagian 1) dan Business Ties Among MACC Leadership: How Deep Does It Go? (Bahagian Dua) yang pertama kali diterbitkan dalam INS pada 26 Okt sebelum kedua-dua artikel diterbitkan semula pada 15 Dis tahun lepas.

Plaintif mendakwa defendan turut berkongsi pautan artikel itu di laman Twitternya atas nama @LalithaVelvet untuk disebarkan kepada umum dan pautan kepada kedua-dua artikel masih boleh diakses sehingga kini.

Dakwa Azam tajuk artikel itu adalah sensasi, bersifat skandal dan menjengkelkan kerana ia dikarang dan diterbitkan semula dengan niat jahat bagi memberi kesan serta gambaran yang amat buruk kepada pembaca bahawa plaintif seorang penjawat awam yang korup atau menyalahgunakan kedudukannya sebagai seorang pegawai tinggi SPRM untuk kepentingan sendiri atau adik-beradiknya.

Azam mendakwa penerbitan fitnah itu menyebabkan nama dan reputasinya tercemar dan oleh itu, beliau menuntut perintah bagi menghalang Lalitha atau ejennya daripada membuat, menerbitkan atau menyebabkan kenyataan berbaur fitnah tersebut diterbitkan semula selain memohon defendan memadam artikel dan ciapan dalam tempoh tiga hari penghakiman dibuat serta permohonan maaf dalam akhbar atau media sosial pilihan plaintif.

Turut dituntut ganti rugi am sebanyak RM10 juta dan ganti rugi teruk, kos serta relif lain yang difikirkan sesuai oleh mahkamah. – Bernama


Takiyuddin, Radzi, Mustapa antara 13 Ketua Badan Perhubungan PN Kelantan

KOTA BHARU, 3 Zulhijjah 1443H, Ahad – Tiga menteri Kabinet antara 13 yang baru dilantik sebagai Ketua Badan Perhubungan Kawasan Perikatan Nasional (PN) Kelantan.

Mereka adalah Menteri Tenaga dan Sumber Asli yang juga Ahli Parlimen Kota Bharu, Datuk Seri Takiyuddin Hassan, Menteri Kanan Pendidikan, Datuk Dr Radzi Jidin (Ketereh) dan Menteri di Jabatan Perdana Menteri (Ekonomi), merangkap Ahli Parlimen Jeli Datuk Seri Mustapa Mohamed.

Turut dilantik ialah Timbalan Menteri Besar Kelantan yang juga Naib Presiden PAS, Datuk Mohd Amar Nik Abdullah bagi kawasan Pengkalan Chepa dan Timbalan Menteri Pertahanan, Datuk Seri Ikmal Hisham Abdul Aziz (Tanah Merah).

Setiausaha Agung PN Datuk Seri Hamzah Zainudin berkata Ketua-Ketua Badan Perhubungan Kawasan PN itu dilantik oleh Pengerusi perikatan tersebut Tan Sri Muhyiddin Yassin selaras dengan Fasal 22.2 (I) Perlembagaan PN.

“Pelantikan Ketua Badan Perhubungan Kawasan PN bagi Tumpat pula akan dimuktamad dan dimaklumkan dalam masa terdekat.

“PN merakamkan ucapan tahniah atas pelantikan ini dan percaya mereka akan memperkasa gerak kerja dan jentera organisasi pilihan raya PN di peringkat akar umbi di seluruh Kelantan bagi menghadapi Pilihan Raya Umum ke-15 (PRU15) akan datang,” katanya dalam kenyataan, hari ini.

Berikut senarai penuh Ketua Badan Perhubungan Kawasan PN Kelantan:


Kes dera: Polis reman ibu saudara dan suami

KUALA LUMPUR, 21 Safar 1444H, Sabtu – Sepasang suami isteri yang ditahan semalam kerana disyaki mendera dua anak saudaranya di sebuah kondominium di Taman Cahaya, Ampang direman selama tujuh hari.

Ketua Polis Daerah Ampang Jaya ACP Mohamad Farouk Eshak berkata kedua-dua suspek direman bermula hari ini hingga Jumaat depan (23 Sept) bagi membantu siasatan.

“Reman terhadap kedua-dua suspek berumur 29 dan 33 tahun itu dikeluarkan oleh Majistret Amalina Basirah Md Top di Mahkamah Majistret Ampang Jaya pagi tadi,” katanya ketika dihubungi hari ini.

Semalam, polis menahan kedua-dua suspek kira-kira 6 petang kerana disyaki mendera adik-beradik berkenaan.

Suspek wanita merupakan adik kepada ibu mangsa telah menjaga dua beradik itu sejak dua tahun, selepas bapa kepada kanak-kanak itu meninggal dunia.

Terdahulu, seorang kanak-kanak lelaki berusia lapan tahun yang berada seorang diri di dalam rumah cuba terjun dan melarikan diri dari tingkap sebuah unit kondominium tingkat empat.

Susulan itu, bomba berjaya menyelamatkan mangsa dengan memecah masuk ke dalam rumah dengan bantuan pihak polis. – Bernama


Mustahil dihapuskan, vernakular perlu dijinak supaya lebih bersifat nasional: Prof Kok Seong

Oleh Ainul Illia Meor Suzurudin

BANGI, 16 Jamadilakhir 1443H, Rabu – Cadangan pelaksanaan pengajaran bahasa Cina dan Tamil di sekolah kebangsaan (SK) sebagai alternatif untuk memansuhkan sekolah vernakular adalah baik, namun realitinya ia sukar diterima kaum Cina.

Felo Utama Institut Kajian Etnik (KITA) Universiti Kebangsaan Malaysia (UKM), Prof Datuk Dr Teo Kok Seong berkata, syor tersebut pernah diutarakan sebelum ini tetapi tidak popular di kalangan pelajar dan ibu bapa, khususnya kaum Cina.

Ini kerana, katanya, mata pelajaran bahasa Cina di SK lebih ringkas dan tidak begitu mendalam seperti di sekolah jenis kebangsaan Cina (SJKC).

“Ia bakal menjadi lebih ringkas, dan hanya lebih ke arah pendekatan komunikasi supaya boleh bertutur dalam bahasa Cina.

“Namun ini tidak akan dipersetujui ibu bapa Cina. Mereka nak anak mereka belajar sukatan pelajaran yang lebih bersifat kebudayaan Cina, seperti mana silibus di SJKC yang lebih berat.

“… dimasukkan unsur budaya, bahasa Cina yang lebih dalam sifatnya, rumit sifatnya untuk diajar dan dipelajari. Bahkan, mata pelajaran lain semua diajar dalam bahasa Cina. Itu memperkukuhkan lagi pengetahuan dan pemerkasaan pelajar dalam bahasa Cina,” katanya ketika dihubungi Ismaweb.net, hari ini.

Dek kerana itu, Prof Kok Seong berkata, jalan menghapuskan sekolah vernakular adalah sukar dan hampir mustahil.

Beliau berkata, meskipun suatu hari nanti sekolah vernakular tidak lagi menjadi entiti kerajaan, ia tetap akan terus wujud kerana pembiayaan daripada masyarakat Cina tidak akan pernah putus.

Namun, tegasnya, apa yang boleh diusahakan adalah menjadikan ia lebih bersifat nasional.

“Andai kata mahkamah nanti tetapkan ia tidak sah, ia masih akan terus wujud dalam bentuk sekolah swasta. Masyarakat Cina tak akan terus tinggalkan sekolah Cina.

“Jadi masalah utama sekarang adalah sekolah vernakular dilihat sebagai antinasional. Kita nak kena jinakkan dia menjadi lebih bersifat kebangsaan.

“Strategi kita yang sebetulnya adalah untuk mengimbangi. Kita kena cari jalan mengimbangi sekolah kebangsaan dengan sekolah jenis kebangsaan,” katanya.

Pada 16 Disember lalu, Mahkamah Tinggi Kuala Lumpur telah memutuskan bahawa kewujudan sekolah vernakular dan sistem pengajaran di sana yang menggunakan bahasa lain selain bahasa kebangsaan sebagai bahasa pengantar, adalah kedua-duanya sah di sisi Perkara 152 Perlembagaan Persekutuan.

Susulan itu, peguam Mohamed Haniff Khatri Abdulla berkata, pihak peguamcara kesemua plaintif akan memfailkan rayuan terhadap keputusan itu ke Mahkamah Rayuan.


Ceroboh tanah: Halau keluar! Hukum sahaja, apa lagi nak ditunggu?

BANGI, 6 Jamadilawal 1442H, Isnin – Pemuda gerakan Islam, Ikatan Muslimin Malaysia (ISMA) memohon campur tangan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menyelesaikan kemelut pencerobohan tanah di negeri Pahang.

“Kita dengan rendah hati memohon bagi menyelidik, menyiasat, mengenal pasti dan mengenakan tindakan tegas dan telus dalam kes pencerobohan tanah haram di Pahang.

“Hasil risikan sahabat seperjuangan kami di Pahang, sebenarnya banyak lagi tanah haram yang diteroka. Mengejutkan mungkin mencecah puluhan atau ratusan ribu ekar. Sedangkan yang sedang didakwa di mahkamah tinggi itu pun sudah menjangkau 4,400 ekar tanah haram.

“Namun kami sangat kecewa kerana kes tanah haram seteruk ini, penceroboh masih boleh berunding dan dibicarakan di mahkamah,” kata Jawatankuasa Gerakan Massa Pemuda ISMA, Mohd Soufi Anual dalam hantaran di Facebook hari ini.

Terdahulu, beliau bersama-sama Pertubuhan-Pertubuhan Pembela Islam (PEMBELA) dan Sekretariat Veteran Tentera Bertindak menyerahkan dua memorandum kepada Yang di-Pertuan Agong bagi memohon campur tangan berhubung kes pencerobohan tanah di negeri Pahang.

Penyerahan memorandum itu juga memohon supaya Suruhanjaya Siasatan Diraja (RCI) ditubuhkan bagi menyiasat dan memastikan ketelusan dalam kes-kes pencerobohan di seluruh negeri berkenaan.

Memorandum diserahkan oleh Naib Pengerusi PEMBELA, Ustaz Masridzi Sat bersama wakil veteran tentera, Azizan Salleh dan Presiden Pertubuhan Martabat Jalinan Muhibbah Malaysia (MJMM), Abdul Rani Kulup Abdullah kepada pegawai Istana Negara, sebentar tadi.

Dalam pada itu, Mohd Soufi menegaskan bahawa penceroboh seharusnya dikenakan hukuman atas kesalahan menceroboh tanah kerajaan.

“Perlu diingatkan di sini, mereka ini telah menceroboh tanah kerajaan. Sudah pasti kesalahan atas mereka si penceroboh. Halau keluar terus! Hukum sahaja, apa lagi nak ditunggu? Walhal veteran tentera yang meneroka tanah dua ekar di Perak, terus dikenakan denda 2 tahun penjara dan RM50,000.

“Di mana keadilan? Tanah ini berkaitan maruah kita sebagai peribumi. Sepatutnya Tanah Rizab Melayu 50 peratus, kini hanya tinggal hampir 10 peratus. Itupun payah sangat nampaknya nak dijaga oleh kerajaan.

“Justeru itu, kami memohon campur tangan Yang di-Pertuan Agong supaya menubuhkan suruhanjaya diraja bagi menyelesaikan kemelut yang melanda. Moga Allah melindungi dan memberikan kekuatan kepada kita untuk mempertahankan maruah dan kesucian tanah merdeka milik kita dari terus dirobek dan dijarah oleh petualang bangsa,” katanya.


Johor kurangkan penjarakan solat jemaah di masjid, surau

JOHOR BAHRU, 2 Jamadilakhir 1443H, Rabu – Sultan Johor, Sultan Ibrahim Sultan Iskandar berkenan pelaksanaan solat Jumaat dan solat fardu lima waktu di negeri ini dilaksanakan dengan penjarakan antara jemaah hanya setengah meter berbanding satu meter, sebelum ini.

Pengerusi Jawatankuasa Hal Ehwal Agama Islam Johor, Tosrin Jarvanthi berkata, perubahan itu berkuat kuasa bermula 7 Januari (Jumaat) hingga satu tarikh yang akan dimaklumkan kelak oleh Majlis Agama Islam Negeri Johor.

Selain itu, turut dipersetujui adalah solat hajat dilaksanakan selepas solat Maghrib setiap hari dan selepas solat Jumaat setiap minggu di semua masjid serta surau negeri ini.

“Ia untuk memohon kesejahteraan buat negeri dan negara daripada segala musibah dan wabak penyakit.

“Bacaan qunut Nazilah hendaklah dibaca dalam solat Jumaat setiap minggu di seluruh negeri,” katanya dalam satu kenyataan, hari ini.

Di samping itu, Tosrin berkata, program pengimarahan masjid dan surau seperti kuliah serta ceramah agama ditambah tempoh masanya dari hanya satu jam kepada dua jam.

“Marilah kita bersatu hati merafakkan dan semoga wabak COVID-19 ini segera berakhir di negara Malaysia amnya dan negeri Johor khususnya dengan cara bermunajat kepada Allah SWT, mendirikan solat secara berjemaah, membaca al-Quran, berdoa, berzikir, berselawat ke atas Rasulullah SAW dan amalan-amalan kebaikan yang lain.

“Semoga kita beroleh perlindungan Allah SWT daripada segala wabak dan bencana,” katanya.


Pelik! Bilangan murid Cina menurun, tapi masih tuntut bina sekolah vernakular

Oleh Siti Hafidah Abd Ghaffar

BANGI, 15 Syaaban 1442H, Isnin – Pelik melihat masyarakat Cina tidak berhenti menuntut pembinaan Sekolah Jenis Kebangsaan Cina (SJKC) yang baharu, kononnya untuk menampung enrolmen yang bertambah.

Walhal seperti yang diketahui umum, statistik bilangan pelajar di SJKC seluruh negara menurun sebanyak 15.92 peratus setakat Februari lalu, berbanding pada tahun 2010.

Berdasarkan statistik Kementerian Pendidikan (KPM), terdapat 571,770 pelajar SJKC di seluruh negara dicatatkan sehingga bulan lalu.

Dalam tinjauan yang dilakukan untuk tempoh 2010-2021 itu, Jiao Zong – pertubuhan radikal Cina – berkata, semua negeri seluruh negara merekodkan penurunan jumlah pelajar kecuali di Sabah dan Labuan.

Akhbar Cina melaporkan, Selangor juga antara negeri yang mempunyai pelajar SJKC paling ramai iaitu 110,276 orang (21.7 peratus), diikuti Johor (90,473) iaitu 17.8 peratus.

Menurut Sin Chew Daily, statistik terkini itu didakwa berikutan daripada penurunan kadar kelahiran dalam masyarakat Cina, sehingga menjejaskan bilangan pelajar di sekolah vernakular berkenaan.

Berikutan itu, Felo Utama Institut Kajian Etnik (KITA) Universiti Kebangsaan Malaysia (UKM), Prof Datuk Dr Teo Kok Seong menggesa kerajaan bertegas agar nisbah SJKC seiring dengan jumlah kanak-kanak Cina dan bukannya kerana penempatan baharu perlu ada sekurang-kurangnya sebuah SJKC.

“Agak ironi pada kala enrolmen murid Cina terus menurun, etnik Cina tidak henti-henti menuntut pembinaan SJKC baharu.

“Kononnya untuk menampung enrolmen yang bertambah-tambah,” katanya ketika dihubungi Ismaweb.net.

Ditanya mengenai dua sekolah Cina yang beroperasi setelah ditempatkan semula, beliau berkata, dari segi lain, ianya tidak pun merugikan etnik Cina kerana ‘permit’ (kebenaran kewujudan) dua SJKC itu masih dapat diteruskan pengendaliannya di tempat lain.

Katanya, tidak dapat dinafikan bahawa ia adalah usaha dan tekad bersungguh-sungguh dan mati-matian etnik Cina untuk melindungi pendidikan aliran bahasa Cina, melalui apa-apa cara jua, sama ada yang munasabah atau sebaliknya.

“Sepatutnya dua SJKC itu (di Pahang dan Kedah) ditutup sahaja dan bukan ditempatkan semula. Ia kerana ianya tidak lagi menggunakan nama asal di samping tidak wujud di daerah sama.

“Ia sama sekali entiti baharu di tempat lain, malah negeri lain yang jauh sekali dari negeri asalnya. Oleh sebab kelicikan mereka, etnik Cina sentiasa mencari jalan untuk memenuhi nafsu rakus mereka, untuk memastikan jumlah SJKC tidak boleh sesekali berkurangan.

“Tetapi tetap terus bertambah yang kini sudah melepasi angka 1,300 buah. Ini terjadi sebab ia dibenarkan oleh perundangan negara kini,” dakwanya.